Document ID: 32010D0608

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Νοεμβρίου 2009 σχετικά με την κρατική ενίσχυση C 10/09 (πρώην N 138/09) που χορήγησαν οι Κάτω Χώρες για εγγυητική διευκόλυνση μη ρευστοποιήσιμων περιουσιακών στοιχείων και σχέδιο αναδιάρθρωσης της ING [κοινοποιηθείσα υπό τον αριθμό Ε(2009) 9000] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2010/608/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο, τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α), Αφού κάλεσε τα κράτη μέλη και άλλα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1), η Επιτροπή δεν έλαβε παρατηρήσεις εκ μέρους των ενδιαφερομένων, Εκτιμώντας τα ακόλουθα: 1. ΔΙΑΔΙΚΑΣΙΑ (1) Στις 12 Νοεμβρίου 2008, η Επιτροπή ενέκρινε ανακεφαλαιοποίηση έκτακτης ανάγκης στην υπόθεση N 528/08. Στο πλαίσιο του μέτρου ανακεφαλαιοποίησης, οι Κάτω Χώρες κάλυψαν την έκδοση βασικών τίτλων κατηγορίας 1 ύψους 10 δισεκατ. EUR από την ING. Το μέτρο έχει εγκριθεί για περίοδο 6 μηνών υπό την προϋπόθεση υποβολής αξιόπιστου σχεδίου εντός της εν λόγω περιόδου 6 μηνών (2). Η εγκυρότητα του μέτρου ανακεφαλαιοποίησης έκτακτης ανάγκης παρατάθηκε αυτομάτως με την υποβολή σχεδίου αναδιάρθρωσης έως τη λήψη απόφασης σχετικά με το σχέδιο από την Επιτροπή. (2) Στις 31 Μαρτίου 2009, στην υπόθεση C10/09 (πρώην N138/09), η Επιτροπή ενέκρινε μέτρο για τα απομειωμένα περιουσιακά στοιχεία («μέτρο ΑΠΣ») για ένα χαρτοφυλάκιο ενυπόθηκων τίτλων επί κατοικιών κατηγορίας Alt-A των ΗΠΑ («RMBS») υπέρ της ING για περίοδο 6 μηνών (3). Οι ολλανδικές αρχές αναφέρουν το μέτρο ως η «εγγυητική διευκόλυνση μη ρευστοποιήσιμων περιουσιακών στοιχείων» («IABF»). Λόγω αμφιβολιών σχετικά με τη συμμόρφωση ορισμένων πτυχών του μέτρου ΑΠΣ με την ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (4) («ανακοίνωση περί απομειωμένων περιουσιακών στοιχείων») η Επιτροπή αποφάσισε να κινήσει τη διαδικασία που προβλέπεται στο άρθρο 88 παράγραφος 2 της Συνθήκης. (3) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων (5). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους. Η Επιτροπή δεν έλαβε παρατηρήσεις εκ μέρους των ενδιαφερομένων. (4) Η έγκριση του μέτρου ΑΠΣ παρατάθηκε με την απόφαση της Επιτροπής, της 15ης Σεπτεμβρίου 2009 (6). (5) Επιπλέον, στο πλαίσιο του ολλανδικού προγράμματος εγγύησης πιστώσεων [το οποίο εγκρίθηκε με την απόφαση της Επιτροπής, της 30ής Οκτωβρίου 2008, στην υπόθεση Ν 524/08 και παρατάθηκε με την απόφαση της Επιτροπής, της 7ης Ιουλίου 2009, στην υπόθεση N379/09 (7)], οι Κάτω Χώρες χορήγησαν εγγυήσεις για μεσοπρόθεσμες υποχρεώσεις προς την ING ύψους i) 9 δισεκατ. USD (εκ των οποίων τα 8,25 δισεκατ. USD έχουν ήδη εκδοθεί), και ii) 5 δισεκατ. EUR (εκ των οποίων τα 4,15 δισεκατ. EUR έχουν ήδη εκδοθεί). (6) Στις 25 Νοεμβρίου 2008, 8 Απριλίου 2009, 18 Μαΐου 2009 και 9 Νοεμβρίου 2009, η Επιτροπή έλαβε πληροφορίες από φορείς της αγοράς οι οποίοι ισχυρίζονταν ότι η ING Direct Europe διαφήμιζε, για σύντομο χρονικό διάστημα, την εισφορά κεφαλαίου που έλαβε από τις Κάτω Χώρες και ότι αυτό θεωρήθηκε ως εκδήλωση επιθετικής εμπορικής συμπεριφοράς. (7) Πραγματοποιήθηκε σειρά συνεδριάσεων, ανταλλαγών μηνυμάτων ηλεκτρονικού ταχυδρομείου και τηλεφωνικών διασκέψεων μεταξύ της Επιτροπής και των ολλανδικών αρχών. (8) Όσον αφορά τα ζητήματα σχετικά με τις μεθόδους αποτίμησης περιουσιακών στοιχείων οι οποίες χρησιμοποιούνται στο πλαίσιο του μέτρου ΑΠΣ, η Επιτροπή βασίστηκε στην τεχνική βοήθεια που παρείχαν στην Επιτροπή εξωτερικοί εμπειρογνώμονες επί συμβάσει (η εταιρεία Duff and Phelps και ο καθηγητής Wim Schoutens), καθώς και εμπειρογνώμονες από την Ευρωπαϊκή Κεντρική Τράπεζα. (9) Στις 12 Μαΐου 2009, οι Κάτω Χώρες υπέβαλαν στην Επιτροπή σχέδιο αναδιάρθρωσης για τον όμιλο ING, το οποίο συμπληρώθηκε από πρόσθετες πληροφορίες, οι οποίες υπεβλήθησαν στις 7 Ιουλίου 2009. Το σχέδιο αναδιάρθρωσης τροποποιήθηκε στις 22 Οκτωβρίου 2009 (οποιαδήποτε αναφορά γίνεται εφεξής σε σχέδιο αναδιάρθρωσης αφορά την εν λόγω τελευταία έκδοση του σχεδίου αναδιάρθρωσης). Η εν λόγω τροποποίηση περιελάμβανε επίσης αλλαγή των όρων εξόφλησης της εισφοράς κεφαλαίου των Κάτω Χωρών. (10) Στις 22 Οκτωβρίου 2009, οι Κάτω Χώρες παρείχαν σειρά δεσμεύσεων σχετικά με την υλοποίηση του σχεδίου αναδιάρθρωσης και την αμοιβή του μέτρου ΑΠΣ. (11) Οι Κάτω Χώρες ενημέρωσαν την Επιτροπή ότι, για λόγους επείγουσας ανάγκης, κατ’ εξαίρεση δέχονται η παρούσα απόφαση να εκδοθεί στην αγγλική γλώσσα. 2. ΠΕΡΙΓΡΑΦΗ ΤΩΝ ΠΡΑΓΜΑΤΙΚΩΝ ΠΕΡΙΣΤΑΤΙΚΩΝ 2.1. Ο Δικαιούχος (12) Η ING απαρτίζεται από την ING Groep NV («ING Group»), τη μητρική εταιρεία συμμετοχών η οποία ελέγχει το 100 % της ING Bank NV και της ING Verzekeringen NV, και δύο ελεγχόμενες εταιρείες συμμετοχών, οι οποίες ελέγχουν τις θυγατρικές εταιρείες τραπεζικών και ασφαλιστικών υπηρεσιών αντιστοίχως. Ο ING Group απαρτίζεται από περισσότερες από 70 επιμέρους επιχειρήσεις με περισσότερες από 2 500 νομικές οντότητες, οι οποίες λειτουργούν σε περίπου 50 χώρες. Στα τέλη του 2008, ο ισολογισμός του ομίλου ανήλθε συνολικά σε 1,332 δισεκατ. EUR, εκ των οποίων πάνω από το 75 % προέρχεται από τραπεζικές δραστηριότητες της ING. (13) Στα τέλη του 2008, περιλαμβανομένου επίσης του μέτρου ανακεφαλαιοποίησης, οι συντελεστές κεφαλαιακής επάρκειας της ING για τον τραπεζικό τομέα ήταν 9,3 % όσον αφορά τον συντελεστή κατηγορίας 1 και 7,3 % για τον συντελεστή βασικών κεφαλαίων κατηγορίας 1. Όσον αφορά τον ασφαλιστικό τομέα, ο συντελεστής κεφαλαιακής κάλυψης ανήλθε σε 256,5 %. (14) Η κεφαλαιακή διάρθρωση του ομίλου ING περιλαμβάνει επίσης το καλούμενο βασικό χρέος, δηλαδή προνομιούχες απαιτήσεις οι οποίες συγκεντρώνονται σε επίπεδο ομίλου και εν συνεχεία επενδύονται ως ίδια κεφάλαια στην εταιρεία συμμετοχών ING Bank και ING Insurance (πρόκειται για την καλούμενη «διπλή μόχλευση»). Επιπλέον, η ίδια η εταιρεία συμμετοχών ING Insurance έχει συγκεντρώσει 2,3 δισεκατ. EUR αποκαλούμενου βασικού χρέους το οποίο μπορεί να χρησιμοποιηθεί ως ίδια κεφάλαια στις θυγατρικές της ασφαλιστικές εταιρείες. (15) Το χαρτοφυλάκιο επενδύσεων της ING περιελάμβανε το χαρτοφυλάκιο κατηγορίας Alt-A το οποίο κατείχε, κατά το μεγαλύτερο μέρος του, η ING Direct US. Η ING Direct US είχε, σύμφωνα με το δίκαιο των ΗΠΑ, το καθεστώς «αποταμιευτικού ιδρύματος των ΗΠΑ», βάσει του οποίου η ING Direct US ήταν υποχρεωμένη να επενδύσει την πλειοψηφία των συλλεχθεισών αποταμιεύσεών της σε ενυπόθηκα δάνεια των ΗΠΑ ή σε επενδύσεις που συνδέονται με ενυπόθηκα δάνεια των ΗΠΑ. Ως εκ τούτου, η ING διέθεσε ένα σημαντικό ποσό του χαρτοφυλακίου επενδύσεών της σε τίτλους RMBS κατηγορίας Alt-A των ΗΠΑ. Το χαρτοφυλάκιο τίτλων κατηγορίας Alt-A υπαγόταν στο μέτρο ΑΠΣ των Κάτω Χωρών (όπως περιγράφεται παρακάτω στο τμήμα 2.3.2). Το χαρτοφυλάκιο επενδύσεων της ING περιελάμβανε επίσης ένα σημαντικό μέρος εμπορικών ενυπόθηκων τίτλων («CMBS»), RMBS των ΗΠΑ και επενδύσεων σε ακίνητα που δεν υπάγονται στο μέτρο ΑΠΣ. 2.2. Επιχειρηματικές δραστηριότητες (16) Στα τέλη του 2008, η ING δραστηριοποιείτο σε έξι επιχειρηματικούς κλάδους. Η ING δραστηριοποιείτο επίσης στη διαχείριση περιουσιακών στοιχείων, η οποία αποτελούσε λειτουργικά μέρος των αντίστοιχων περιφερειακών μονάδων του ασφαλιστικού κλάδου. 2.2.1. Λιανικές τραπεζικές υπηρεσίες (17) Η ING παρέχει λιανικές τραπεζικές υπηρεσίες στις Κάτω Χώρες, το Βέλγιο, την Πολωνία, τη Ρουμανία, την Τουρκία, την Ινδία και την Ταϊλάνδη (οι λιανικές τραπεζικές υπηρεσίες μέσω της ING Direct δεν περιγράφονται στο παρόν τμήμα, αλλά στο τμήμα 2.2.2). Ιδιωτικές τραπεζικές υπηρεσίες παρέχονται στις Κάτω Χώρες, το Βέλγιο, το Λουξεμβούργο, την Ελβετία και σε διάφορες χώρες της Ασίας και της Κεντρικής και Ανατολικής Ευρώπης. Οι μικρομεσαίες επιχειρήσεις και οι εταιρικές δραστηριότητες μεσαίου επιπέδου αποτελούν μέρος των λιανικών τραπεζικών υπηρεσιών της ING. (18) Κατά την άσκηση των δραστηριοτήτων λιανικών τραπεζικών υπηρεσιών στις Κάτω Χώρες και το Βέλγιο, η ING συνδυάζει ένα μοντέλο άμεσων τραπεζικών υπηρεσιών και ένα δίκτυο υποκαταστημάτων. Η ING παρέχει υπηρεσίες τρεχούμενου λογαριασμού και συστήματα πληρωμών, λογαριασμούς ταμιευτηρίου, ενυπόθηκα δάνεια, καταναλωτικά δάνεια, υπηρεσίες πιστωτικών καρτών, καθώς και επενδυτικά και ασφαλιστικά προϊόντα. Τα ενυπόθηκα δάνεια παρέχονται μέσω άμεσων διαύλων, μέσω επιτελείου πωλήσεων συνδεδεμένων αντιπροσώπων καθώς και μέσω ενδιάμεσων διαύλων. Η ING προσφέρει επίσης, μέσω του δικτύου υποκαταστημάτων της, πλήρες φάσμα προϊόντων εμπορικών τραπεζικών υπηρεσιών, καθώς και προϊόντων ασφαλειών ζωής και ασφαλειών κατά ζημιών. (19) Όσον αφορά τις λιανικές τραπεζικές υπηρεσίες (ιδιώτες) στις Κάτω Χώρες, το μερίδιο αγοράς της ανέρχεται σε 40-50 % (8) για τις κύριες τραπεζικές σχέσεις. Όσον αφορά τους λογαριασμούς ταμιευτηρίου, το μερίδιο αγοράς της ανέρχεται σε 30-40 % βάσει αξίας και σε 20-30 % βάσει αριθμών. Το μερίδιο αγοράς κατ’ αξία για καταναλωτικά δάνεια, ενυπόθηκα δάνεια και ιδιωτικές τραπεζικές υπηρεσίες αντιπροσωπεύει το 10-20 %. (20) Τα μερίδια αγοράς στο Βέλγιο ανέρχονται σε [10-15] (9) % για τρεχούμενους λογαριασμούς, [20-25] % για καταναλωτική πίστη, [15-20] % για ενυπόθηκα δάνεια, [10-15] % για αποταμιεύσεις και [10-15] % για αμοιβαία κεφάλαια. Τα μερίδια αγοράς για λιανικές τραπεζικές υπηρεσίες στην Πολωνία ανέρχονται σε [5-10] % συνολικά και σε [5-10] % για αποταμιεύσεις. Στη Ρουμανία, το μερίδιο αγοράς της ING ανέρχεται σε [0-5] % όλων των υποχρεώσεων και [0-5] % όλων των περιουσιακών στοιχείων. Στην Τουρκία, το μερίδιο αγοράς για τις αποταμιεύσεις ανέρχεται σε [0-5] %. 2.2.2. ING Direct - Λιανικές τραπεζικές υπηρεσίες (21) Η ING Direct ασκεί άμεσες δραστηριότητες λιανικών τραπεζικών υπηρεσιών βάσει διαδικτύου για πελάτες στην Αυστραλία, την Αυστρία, τον Καναδά, τη Γαλλία, τη Γερμανία, την Ιταλία, την Ισπανία, το Ηνωμένο Βασίλειο και τις Ηνωμένες Πολιτείες. Τα κύρια προϊόντα που παρέχονται είναι λογαριασμοί ταμιευτηρίου και ενυπόθηκα δάνεια, ενώ σημειώνεται επίσης αύξηση στα αμοιβαία κεφάλαια και στους λογαριασμούς πληρωμών. (22) Όσον αφορά τις αποταμιεύσεις, το μερίδιο αγοράς της ING Direct ανέρχεται σε [5-10] % στην Γερμανία, [0-5] % στην Ιταλία, [0-5] % στην Αυστραλία, [0-5] % στον Καναδά, [0-5] % περίπου στην Ισπανία, το Ηνωμένο Βασίλειο και την Αυστρία, και [0-5] % κατά προσέγγιση τις ΗΠΑ και στη Γαλλία. Όσον αφορά τα ενυπόθηκα δάνεια επί κατοικιών, τα μερίδια αγοράς ανέρχονται σε [0-5] % στην Αυστραλία, [0-5] % στον Καναδά, [0-5] % στην Ιταλία και [0-5] % στην Ισπανία. Τα μερίδια αγοράς για νέα ενυπόθηκα δάνεια επί κατοικιών ανέρχονται σε [0-5] % στη Γερμανία. Το κυριότερο μη ευρωπαϊκό τμήμα της ING Direct είναι η θυγατρική της στις ΗΠΑ, όπου κατέχει μερίδιο αγοράς για τα ενυπόθηκα δάνεια επί ακινήτων ύψους [0-5] % και ισολογισμό ύψους […] (10) δισεκατ. USD στα τέλη του πρώτου τριμήνου του 2009. 2.2.3. Χονδρικές τραπεζικές υπηρεσίες (23) Οι χονδρικές τραπεζικές υπηρεσίες επικεντρώνονται κυρίως στις Κάτω Χώρες, το Βέλγιο, την Πολωνία και τη Ρουμανία, όπου παρέχεται πλήρες φάσμα προϊόντων, από διαχείριση ταμειακών διαθέσιμων έως χρηματοδοτήσεις εταιρειών. Σε άλλες χώρες, εφαρμόζεται μια πιο επιλεκτική προσέγγιση όσον αφορά τους πελάτες και τα προϊόντα. Το τμήμα χονδρικών τραπεζικών υπηρεσιών αποτελείται από έξι επιχειρηματικές μονάδες: γενική δανειοδότηση & πληρωμές και διαχείριση ταμειακών διαθέσιμων, διαρθρωμένη χρηματοδότηση, χρηματοδοτική μίσθωση & εξαγορά επιχειρηματικών απαιτήσεων, χρηματοπιστωτικές αγορές, λοιπά προϊόντα χονδρικής και ING Real Estate. (24) Όσον αφορά τους εταιρικούς πελάτες, τα ολλανδικά μερίδια αγοράς της ING ανέρχονται σε [20-30] % για κύριες τραπεζικές σχέσεις, ενέγγυες πιστώσεις, διεθνείς πληρωμές και διεθνείς υπηρεσίες πληρωμών, δάνεια και τρεχούμενους λογαριασμούς και εξαγορά επιχειρηματικών απαιτήσεων. Η ING κατέχει υψηλότερα μερίδια αγοράς ύψους [30-40] % σε καταθέσεις/αποταμιεύσεις και εγχώριες πληρωμές. Το μερίδιο αγοράς της ING για επιχειρήσεις στο Βέλγιο ανέρχεται σε [25-30] % για τρεχούμενους λογαριασμούς, [15-20] % για δάνεια, [15-25] % για χρηματοδοτική μίσθωση και [20-30] % για καταθέσεις. 2.2.4. Ασφαλιστικές δραστηριότητες και δραστηριότητες διαχείρισης περιουσιακών στοιχείων στην Ευρώπη (25) Οι κύριες ασφαλιστικές δραστηριότητες της ING στην Ευρώπη πραγματοποιούνται στις Κάτω Χώρες (κυρίως υπό τις εμπορικές επωνυμίες ING, Nationale-Nederlanden και RVS). Η ING κατέχει μερίδιο αγοράς ύψους [15-20] % στον τομέα ασφαλειών ζωής και [5-10] % στον τομέα ασφαλειών κατά ζημιών (σε σχέση με εγγεγραμμένα μεικτά ασφάλιστρα το 2008). Τα προϊόντα διανέμονται μέσω διαύλων άμεσης διανομής (κυρίως υποκαταστήματα της ING και της Postbank, η οποία μετονομάστηκε σε ING στις αρχές του 2009) και μεσιτών. Εκτός των Κάτω Χωρών, η ING δεν δραστηριοποιείται στον τομέα ασφαλειών κατά ζημιών με εξαίρεση το Βέλγιο (όπου κατέχει μερίδιο αγοράς ύψους [0-5] % στον τομέα ασφαλειών κατά ζημιών). (26) Το μερίδιο αγοράς της ING στον τομέα ασφαλειών ζωής ανέρχεται σε [30-35] % στη Ρουμανία, [20-25] % στην Ουγγαρία, [10-15] % στην Τσεχική Δημοκρατία και την Ελλάδα, [5-10] % στην Πολωνία, [5-10] % στη Σλοβακική Δημοκρατία και [5-10] % στο Βέλγιο. Η ING δραστηριοποιείται επίσης - με πολύ μικρότερα μερίδια αγοράς κάτω του [0-5] % - στην Ισπανία, τη Βουλγαρία και την Τουρκία. Η διαχείριση συνταξιοδοτικών ταμείων αποτελεί μέρος των δραστηριοτήτων της, περιλαμβάνοντας ταμεία υποχρεωτικής συνταξιοδότησης («ΤΥΣ») και ταμεία εθελούσιας συνταξιοδότησης («ΤΕΣ»). Στον τομέα ΤΥΣ, η ING κατέχει μερίδια αγοράς ύψους [20-25] % στην Πολωνία και [10-15] % στη Σλοβακία. Στον τομέα ΤΕΣ, τα μερίδια αγοράς της ING ανέρχονται σε [35-40] % στη Σλοβακική Δημοκρατία, [10-15] % στην Τσεχική Δημοκρατία και [5-10] % στην Τουρκία. Τα μερίδια της αγοράς της, για τον τομέα ΤΥΣ σε συνδυασμό με τον τομέα ΤΕΣ, ανέρχονται σε [35-40] % στη Ρουμανία, [10-15] % στην Ουγγαρία και [5-10] % στη Βουλγαρία. (27) Το 2008, τα περιουσιακά στοιχεία της ING στις αντίστοιχες γεωγραφικές ζώνες ανέρχονταν σε […] δισεκατ. EUR στις Κάτω Χώρες, […] δισεκατ. EUR στο Βέλγιο (και στο Λουξεμβούργο) και […] δισεκατ. EUR στην Κεντρική και Ανατολική Ευρώπη. 2.2.5. Ασφαλιστικές δραστηριότητες και δραστηριότητες διαχείρισης περιουσιακών στοιχείων στην Αμερική (28) Η ING Insurance Americas δραστηριοποιείται σε δύο βασικές γεωγραφικές περιοχές: στις Ηνωμένες Πολιτείες και στη Λατινική Αμερική. Οι δραστηριότητές της στον Καναδά εκποιήθηκαν στις αρχές του 2009. Η ING Insurance Americas παρέχει ασφάλειες ζωής και ασφάλειες κατά ζημιών, υπηρεσίες συνταξιοδότησης (πρωτίστως προγράμματα καθορισμένων εισφορών), ετήσιες προσόδους, αμοιβαία κεφάλαια, υπηρεσίες χρηματιστή-διαπραγματευτή και θεσμικά προϊόντα, περιλαμβανομένων των αντασφαλίσεων ομίλων και των θεσμικών προϊόντων και υπηρεσιών διαχείρισης περιουσιακών στοιχείων. (29) Στις ΗΠΑ, το μερίδιο αγοράς της ανέρχεται σε [5-10] % στις δραστηριότητες μεταβλητών ετήσιων προσόδων, [0-5] % στον τομέα ασφαλειών ζωής και περίπου [0-5] % στον τομέα σταθερών ετήσιων προσόδων και στην ομαδική ασφάλεια ζωής. Η ING παρέχει κατά κύριο λόγο συνταξιοδοτικά προϊόντα στο Μεξικό, τη Χιλή, το Περού, την Κολομβία και την Ουρουγουάη. Τα μερίδια αγοράς για συνταξιοδοτικά ταμεία είναι υψηλότερα στο Περού ([30-35] %), τη Χιλή ([20-25] %) και την Ουρουγουάη ([15-20] %). Τα σημαντικότερα μερίδια αγοράς για τις ασφάλειες ζωής είναι στο Περού ([15-20] %) και στη Χιλή ([10-15] %). Το 2008, τα περιουσιακά της στοιχεία ανέρχονταν σε […] δισεκατ. EUR στις ΗΠΑ και […] δισεκατ. EUR στις υπόλοιπες χώρες της αμερικανικής ηπείρου. 2.2.6. Ασφάλειες ζωής και διαχείριση περιουσιακών στοιχείων στην περιφέρεια Ασίας-Ειρηνικού (30) Η Insurance Asia/Pacific είναι πάροχος προϊόντων και υπηρεσιών ασφαλειών ζωής και διαχείρισης περιουσιακών στοιχείων σε ολόκληρη την περιφέρεια Ασίας-Ειρηνικού, με υπηρεσίες ασφαλειών ζωής σε εννέα χώρες (Αυστραλία, Νέα Ζηλανδία, Ιαπωνία, Νότια Κορέα, Μαλαισία, Χονγκ Κονγκ, Ταϊλάνδη, Ινδία και Κίνα) και μονάδες διαχείρισης περιουσιακών στοιχείων σε δώδεκα χώρες (εκτός από τις παραπάνω εννέα χώρες, στην Ταϊβάν, τις Φιλιππίνες και τη Σιγκαπούρη). Η ING κατατάσσεται ως μία από τις μεγαλύτερες διεθνείς ασφαλιστικές εταιρείες και ως ένας από τους μεγαλύτερους διαχειριστές περιουσιακών στοιχείων στην περιφέρεια Ασίας-Ειρηνικού. Η αξία των περιουσιακών στοιχείων που κατέχει η ING στην εν λόγω περιφέρεια ανέρχεται σε […] δισεκατ. EUR. 2.3. Τα μέτρα ενίσχυσης (31) Η ING έχει επωφεληθεί από τρία μέτρα ενίσχυσης των Κάτω Χωρών. 2.3.1. Εισφορά κεφαλαίου (32) Το πρώτο μέτρο συνίστατο σε εισφορά κεφαλαίου την οποία κάλυψαν εξ ολοκλήρου οι Κάτω Χώρες και με την οποία κατέστη δυνατό για τον όμιλο ING να αυξήσει το βασικό κεφάλαιο κατηγορίας 1 κατά 10 δισεκατ. EUR (11). Η Επιτροπή επεσήμανε στην απόφασή της για την έγκριση της ενίσχυσης διάσωσης (N 528/08) ότι οι λόγοι για την απώλεια της εμπιστοσύνης της αγοράς προς την ING, η οποία είχε ως αποτέλεσμα την κρατική παρέμβαση, οφείλονταν στη θεωρούμενη τοξικότητα του χαρτοφυλακίου κατηγορίας Alt-A, σε ανησυχίες της αγοράς σχετικά με περαιτέρω υποτιμήσεις, στις κεφαλαιακές ανάγκες της ING Insurance και στην επιδείνωση του λόγου χρέους προς ίδια κεφάλαια του ομίλου ING. Σύμφωνα με τις Κάτω Χώρες, χωρίς την εισφορά κεφαλαίου η ING θα είχε επιβιώσει, αλλά θα αντιμετώπιζε περαιτέρω μείωση εμπιστοσύνης και αυξημένο κίνδυνο ρευστότητας. (33) Η τιμή έκδοσης για εισφορά 10 δισεκατ. EUR βασικού κεφαλαίου κατηγορίας 1 ανερχόταν σε 10 EUR ανά τίτλο. Με πρωτοβουλία της ING, οι τίτλοι μπορούν είτε να εξαγοραστούν έναντι 15 EUR ανά τίτλο (πριμοδότηση εξόφλησης ύψους 50 % της τιμής έκδοσης) είτε, μετά από τρία έτη, να μετατραπούν σε κοινές μετοχές με αναλογία 1 προς 1. Σε περίπτωση που η ING ασκήσει το δικαίωμα μετατροπής, οι Κάτω Χώρες έχουν τη δυνατότητα να επιλέξουν την εναλλακτική εξόφληση των τίτλων με τιμή 10 EUR ανά τίτλο συν τους δεδουλευμένους τόκους. Τοκομερίδιο θα καταβάλλεται για τις Κάτω Χώρες μόνο σε περίπτωση που καταβάλλεται μέρισμα επί των κοινών μετοχών. (34) Στο πλαίσιο του σχεδίου αναδιάρθρωσης, οι Κάτω Χώρες υπέβαλαν τροποποίηση της συμφωνίας για εξόφληση των τίτλων κατηγορίας 1 από την ING. Σύμφωνα με τους τροποποιημένους όρους, η ING έχει τη δυνατότητα να εξαγοράσει έως και 50 % των βασικών τίτλων κατηγορίας 1 στην τιμή έκδοσης (10 EUR), συν τους δεδουλευμένους τόκους σε σχέση με το ετήσιο τοκομερίδιο ύψους 8,5 % (περίπου 253 εκατ. EUR), συν ποινή πρόωρης εξόφλησης όταν η τιμή της μετοχής της ING υπερβαίνει τα 10 EUR. Η ποινή πρόωρης εξόφλησης αυξάνεται μαζί με την τιμή της μετοχής της ING. Για τους σκοπούς του υπολογισμού της πριμοδότησης πρόωρης εξόφλησης, η αύξηση της τιμής της μετοχής περιορίζεται σε 12,45 EUR (12). Σε αυτό το επίπεδο η ποινή ισούται με 13 % ετησίως. Η ποινή πρόωρης εξόφλησης μπορεί να ανέρχεται σε 705 εκατ. EUR κατ’ ανώτατο όριο, εάν υποτεθεί ότι πραγματοποιείται εξόφληση 5 δισεκατ. EUR 400 ημέρες μετά την ημερομηνία έκδοσης. Εξάλλου, η ποινική ρήτρα έχει κατώτατο όριο ύψους 340 εκατ. EUR, διασφαλίζοντας ελάχιστο δείκτη εσωτερικής απόδοσης για τις Κάτω Χώρες ύψους 15 %. Με άλλα λόγια, λαμβάνοντας υπόψη ότι η ING θα έπρεπε κανονικά να καταβάλει πριμοδότηση εξόφλησης ύψους 2,5 δισεκατ. EUR, η εν λόγω τροποποίηση θα έχει ως αποτέλεσμα πρόσθετο όφελος για την ING μεταξύ 1,79 και 2,2 δισεκατ. EUR αναλόγως της αγοραίας τιμής των μετοχών της ING. Οι Κάτω Χώρες εξήγησαν ότι ο λόγος για τον οποίο πραγματοποιήθηκε η τροποποίηση ήταν να χορηγηθούν στην ING παρόμοιοι όροι εξόδου με αυτούς που χορηγήθηκαν στην SNS (13) και την Aegon (14) όσον αφορά τις εισφορές κεφαλαίου που έλαβαν από τις Κάτω Χώρες. Οι εν λόγω όροι πρόωρης προεξόφλησης μπορούν να εφαρμοστούν μόνο για την εξόφληση 5 δισεκατ. EUR (δηλαδή, 50 % της αρχικής εισφοράς κεφαλαίου). (35) Η ING μπορεί να προτιμήσει να ασκήσει το δικαίωμα εξαγοράς πριν από τις 31 Ιανουαρίου 2010, αλλά η διορία αυτή μπορεί, κατόπιν συμφωνίας με τις Κάτω Χώρες, να παραταθεί έως την 1η Απριλίου 2010 λόγω εξαιρετικών συνθηκών της αγοράς, εφόσον η ING μπορεί να αποδείξει ότι δεν ήταν οικονομικά εφικτή η συγκέντρωση του επαρκούς βασικού κεφαλαίου κατηγορίας 1 που απαιτείται για την πρόωρη εξαγορά των 5 δισεκατ. EUR. Η εν λόγω παράταση εν συνεχεία θα υπόκειται σε έγκριση από την Επιτροπή. Η ING επιδιώκει να ασκήσει το δικαίωμα εξαγοράς πριν από την 1η Ιανουαρίου 2010. Οι επιλογές εξαγοράς και μετατροπής όσον αφορά το υπόλοιπο 50 % παραμένουν αμετάβλητες. 2.3.2. Το μέτρο για τα απομειωμένα περιουσιακά στοιχεία (36) Το δεύτερο μέτρο ενίσχυσης ήταν ένα μέτρο ΑΠΣ σε σχέση με το χαρτοφυλάκιο κατηγορίας Alt-A του οποίου η αξία έχει σημειώσει σημαντική πτώση, επιβαρύνοντας το αρνητικό αποθεματικό επαναποτίμησης. Οι αρχές των Κάτω Χωρών ζήτησαν την έγκριση του μέτρου για λόγους χρηματοπιστωτικής σταθερότητας πριν από τις 31 Μαρτίου 2009. Επιπλέον, εάν το μέτρο είχε τροποποιηθεί με οποιονδήποτε άλλο παρά με επουσιώδη τρόπο, θα είχε σημειωθεί μεγάλη λογιστική ζημία για την ING. (37) Το μέτρο ΑΠΣ περιγράφεται λεπτομερώς στην απόφαση κίνησης της διαδικασίας της 31ης Μαρτίου 2009. Η διάρθρωση του μέτρου υπενθυμίζεται εν συντομία πριν από την περιγραφή των βασικών μεταβολών στην αμοιβή και τη διάρθρωση των προμηθειών. (38) Από τις 26 Ιανουαρίου 2009, οι Κάτω Χώρες έχουν λάβει το 80 % του συνόλου των ταμειακών ροών από ένα απομειωμένο χαρτοφυλάκιο RMBS κατηγορίας Alt-A των ΗΠΑ (εφεξής καλούμενο «το χαρτοφυλάκιο») από την ING (το οποίο παρουσιάζεται ως διάγραμμα ροής 4 στην παρακάτω γραφική παράσταση), μαζί με προμήθεια εγγύησης (διάγραμμα ροής 5). Σε αντάλλαγμα, η ING λαμβάνει από τις Κάτω Χώρες τις ακόλουθες ταμειακές ροές άνευ κινδύνων: - εγγυημένη αξία, η οποία αντιπροσωπεύει ταμειακές ροές πληρωμών αρχικού κεφαλαίου, που ανέρχονται συνολικά σε 28 δισεκατ. USD, και αντιστοιχεί στο 90 % (τιμή αγοράς ή τιμή μεταβίβασης) του 80 % του χαρτοφυλακίου, δηλαδή 72 % του χαρτοφυλακίου (διάγραμμα ροής 1). Οι εν λόγω ταμειακές ροές καταβάλλονται μηνιαίως, καθ’ όλη τη διάρκεια ύπαρξης του χαρτοφυλακίου, - προμήθεια χρηματοδότησης (διάγραμμα ροής 2), - προμήθεια διαχείρισης (διάγραμμα ροής 3). (39) Οι ταμειακές ροές οι οποίες προέρχονται από το υπόλοιπο 20 % του χαρτοφυλακίου παραμένουν στην ING και δεν εμπίπτουν στο πεδίο εφαρμογής της συμφωνίας ανταλλαγής ταμειακών ροών. (40) Η ING έχει συμφωνήσει να πραγματοποιήσει σειρά επιπρόσθετων πληρωμών προς τις Κάτω Χώρες οι οποίες κατ’ ουσία έχουν ως αποτέλεσμα τη σημαντική αύξηση της αμοιβής του κράτους για το μέτρο ΑΠΣ μέσω προσαρμογών των προμηθειών που περιγράφονται στις αιτιολογικές σκέψεις 41, 42 και 43: (41) Κατά πρώτον, από τις 25 Οκτωβρίου 2009, οι Κάτω Χώρες θα μειώσουν την προμήθεια χρηματοδότησης για το 57 % (τίτλοι σταθερού επιτοκίου) του 72 % του χαρτοφυλακίου κατά 50 μονάδες βάσης («μβ») ετησίως από 3,5 % (15) ετησίως σε 3 % ετησίως και θα μειώσουν την προμήθεια χρηματοδότησης για το 43 % (τίτλοι κυμαινόμενου επιτοκίου) του 72 % του χαρτοφυλακίου κατά 50 μβ ετησίως από επιτόκιο LIBOR + 50 μβ ετησίως σε κατ’ αποκοπή επιτόκιο LIBOR. (42) Δεύτερον, η προμήθεια διαχείρισης (καταβάλλεται από τις Κάτω Χώρες στην ING), η οποία ανέρχεται σε 25 μβ ετησίως επί 80 % του ανεξόφλητου ποσού του χαρτοφυλακίου, θα μειωθεί κατά 15 μβ σε 10 μβ μέσω αύξησης της προμήθειας εγγύησης (όπως περιγράφεται παρακάτω στην αιτιολογική σκέψη 43). (43) Τρίτον, από τις 25 Οκτωβρίου 2009, η ING θα αυξήσει την προμήθεια εγγύησης των 55 μβ ετησίως επί του ανεξόφλητου ποσού του μεταβιβαζόμενου χαρτοφυλακίου κατά 82,6 μβ ετησίως επιπλέον, αυξάνοντας τη συνολική προμήθεια εγγύησης σε 137,6 μβ. Από την αύξηση των 82,6 μβ, οι 67 μβ αποτελούν αντιστάθμιση της μείωσης της προμήθειας διαχείρισης (η οποία καταβάλλεται από τις Κάτω Χώρες στην ING) κατά 15 μβ και της αναθεώρησης της τιμής μεταβίβασης χαρτοφυλακίου κατά 52 μβ (η οποία αντιστοιχεί σε μείωση της τιμής μεταβίβασης από 90 % σε 87 % περίπου). Οι 15,6 μβ αποτελούν προσαρμογή ρήτρας ανάκτησης κεφαλαίου για την περίοδο από 26 Ιανουαρίου 2009 (έναρξη του αρχικού μέτρου) έως 25 Οκτωβρίου 2009 (16). (44) Σε περίπτωση που το αρχικό μέτρο μεταξύ των Κάτω Χωρών και της ING ρευστοποιηθεί (17), το ποσό της μη καταβληθείσας πρόσθετης πληρωμής που σχετίζεται με την περίοδο μεταξύ 26 Ιανουαρίου 2009 και 25 Οκτωβρίου 2009 (δηλαδή οι 15,6 μβ οι οποίες περιλαμβάνονται στην προσαρμογή που σχετίζεται με την προμήθεια εγγύησης) θα εξακολουθεί να είναι πληρωτέο. Σε περίπτωση μερικής ρευστοποίησης του αρχικού μέτρου, το εν λόγω ποσό θα είναι πληρωτέο κατ’ αναλογία. (45) Οι εν λόγω τροποποιήσεις οι οποίες θεσπίστηκαν τον Οκτώβριο του 2009 θα υλοποιηθούν μέσω χωριστής συμφωνίας μεταξύ της ING και των Κάτω Χωρών, προκειμένου το αρχικό μέτρο να παραμείνει άθικτο. Οι Κάτω Χώρες δεσμεύονται να κοινοποιήσουν στην Επιτροπή τυχόν πρόωρη πλήρη ή μερική ρευστοποίηση του αρχικού μέτρου. 2.3.3. Οι εγγυήσεις (46) Στο πλαίσιο του ολλανδικού προγράμματος εγγύησης πιστώσεων (υπόθεση N 524/08), οι Κάτω Χώρες χορήγησαν επίσης εγγυήσεις για μεσοπρόθεσμες υποχρεώσεις προς την ING ύψους i) 9 δισεκατ. USD (εκ των οποίων τα 8,25 δισεκατ. USD έχουν ήδη εκδοθεί), και ii) 5 δισεκατ. EUR (εκ των οποίων τα 4,15 δισεκατ. EUR έχουν ήδη εκδοθεί). Η ING καταβάλλει προμήθεια εγγύησης 84 μβ κατά μέσο όρο επί του εγγυημένου ποσού. (47) Οι Κάτω Χώρες επιβεβαιώνουν ότι οποιεσδήποτε πρόσθετες εγγυήσεις που χορηγούνται στην ING θα κοινοποιούνται μεμονωμένα. Η εγγύηση ύψους […] δισεκατ. EUR κατ’ ανώτατο όριο που οι Κάτω Χώρες δεσμεύθηκαν να χορηγήσουν στο πλαίσιο της υλοποίησης του σχεδίου αναδιάρθρωσης για τη χρηματοδότηση της Westland Utrecht Hypotheekbank (WUH)/Interadvies, όπως περιγράφεται στις αιτιολογικές σκέψεις 55 και 85, θα κοινοποιηθεί επίσης χωριστά στην Επιτροπή. Οι εν λόγω εγγυήσεις ύψους […] δισεκατ. EUR κατ’ ανώτατο όριο αποτελούν αναπόσπαστο μέρος του σχεδίου αναδιάρθρωσης με το οποίο σχετίζεται η παρούσα απόφαση, αλλά η αναγκαιότητα και η αμοιβή των εν λόγω εγγυήσεων δεν έχουν προσδιορισθεί ακόμη από τις Κάτω Χώρες και θα αξιολογηθούν από την Επιτροπή σε χωριστή απόφαση κατόπιν μεμονωμένης κοινοποίησης του μέτρου. 3. ΤΟ ΣΧΕΔΙΟ ΑΝΑΔΙΑΡΘΡΩΣΗΣ 3.1. Μέτρα που προβλέπονται στο σχέδιο (48) Η ING σκοπεύει να απλουστεύσει τη διάρθρωση του ομίλου, να μειώσει τις δαπάνες, να μειώσει τον κίνδυνο και να πραγματοποιήσει σειρά εκποιήσεων, να αναπτύξει βιώσιμη πολιτική αποδοχών, να προσαρμόσει τη διάρθρωση κεφαλαίου της, να θέσει νέους εσωτερικούς στόχους σχετικά με τον συντελεστή κεφαλαιακής επάρκειας και να διευρύνει το ποσό μακροπρόθεσμης χρηματοδότησης σε μη καταθετικά προϊόντα. Το σχέδιο αναδιάρθρωσης πρόκειται να υλοποιηθεί εντός χρονικού διαστήματος πέντε ετών. (49) Για την απλούστευση του ομίλου, η ING συγκέντρωσε εκ νέου τους έξι επιχειρηματικούς κλάδους της σε δύο τμήματα: τραπεζικές υπηρεσίες και ασφαλίσεις. Έκαστο τμήμα κατέστη υπεύθυνο για την εκτέλεση της δικής του στρατηγικής και τη διαχείριση του ισολογισμού του. Το σχέδιο αναδιάρθρωσης προβλέπει ότι η ING θα ασκεί μόνο τραπεζικές δραστηριότητες, ενώ το τμήμα ασφαλίσεων θα εκποιηθεί με την πάροδο του χρόνου. (50) Οι τραπεζικές δραστηριότητες θα επικεντρωθούν κατά κύριο λόγο στην Ευρώπη, ενώ θα επιδιωχθούν επιλεκτικά ευκαιρίες ανάπτυξης σε άλλα μέρη του κόσμου. Η ING σκοπεύει να έχει στρατηγική εστίαση σε σταθερές κερδοφόρες λιανικές τραπεζικές υπηρεσίες σε ώριμες αγορές, σε επιλεγμένες ευκαιρίες ανάπτυξης λιανικών τραπεζικών υπηρεσιών στην Κεντρική και Ανατολική Ευρώπη και σε εμπορικές τραπεζικές υπηρεσίες ευρωπαϊκού προσανατολισμού σε ευθυγράμμιση με λιανικές τραπεζικές υπηρεσίες και ειδικευμένες χρηματοδοτικές δραστηριότητες. Η τράπεζα θα λειτουργεί βάσει τυποποιημένων προϊόντων και αυτοματισμού υψηλού επιπέδου. Ο όμιλος, αντί να αποκτά επενδύσεις, όπως τίτλους καλυπτόμενους από στοιχεία ενεργητικού («ABS»), θα δημιουργεί ολοένα και περισσότερα ίδια περιουσιακά στοιχεία. (51) Προγραμματίζονται μειώσεις κόστους ύψους 1,3 δισεκατ. EUR για το 2009. Το 35 % των μειώσεων κόστους πρόκειται να επιτευχθεί μέσω μείωσης του κόστους που σχετίζεται με ισοδύναμα πλήρους απασχόλησης (ΙΠΑ) και το 65 % μέσω άλλων μειώσεων δαπανών, περιλαμβανομένων των εξόδων για εξωτερικό προσωπικό, δραστηριότητες εμπορίας και αγώνες ταχύτητας της Formula 1. Τα κεντρικά γραφεία συμβάλλουν στις μειώσεις κόστους. Από τον Αύγουστο του 2009, είχε ήδη πραγματοποιηθεί μείωση κόστους ύψους άνω των 800 εκατ. EUR. Για την επίτευξη της εν λόγω μείωσης κόστους, η ING θέσπισε πρόβλεψη αναδιάρθρωσης ύψους περίπου 450 εκατ. EUR μετά την αφαίρεση φόρων. (52) Η ING επίσης προγραμματίζει σειρά μέτρων μείωσης του κινδύνου, όπως προγράμματα αντιστάθμισης κινδύνου, μειώσεις, κλεισίματα και διακοπή ανάληψης κάλυψης κινδύνων (run-off) επισφαλών θέσεων, καθώς και μείωση άμεσου ανοίγματος σε μετοχές. Όσον αφορά το χαρτοφυλάκιο επενδύσεών της, η ING έχει εξασφαλίσει ένα μέτρο προστασίας περιουσιακών στοιχείων από τις Κάτω Χώρες υπό τη μορφή του μέτρου ΑΠΣ κατηγορίας Alt-A. Η ING υλοποίησε περαιτέρω μέτρα τα οποία περιλαμβάνουν αναταξινόμηση διαφόρων ABS της από την κατηγορία τίτλων διαθέσιμων προς πώληση στην κατηγορία τίτλων διακρατούμενων έως τη λήξη, περιορίζοντας ως εκ τούτου την αστάθεια του αρνητικού αποθεματικού επαναποτίμησης. Η ING θα μειώσει την έκθεσή της σε κατηγορίες περιουσιακών στοιχείων υψηλότερου κινδύνου στο πλαίσιο CMBS και RMBS των ΗΠΑ. Περαιτέρω, η ING δεν θα κινήσει νέες πρωτοβουλίες με τις οποίες επιδιώκεται η αύξηση του άμεσου ανοίγματός της σχετικά με ακίνητα. (53) Η Επιτροπή αντιλαμβάνεται ότι η ING θα υιοθετήσει [συνετή] επιχειρηματική στρατηγική, ιδίως όσον αφορά την ING Direct, δεδομένου ότι η ING επιθυμεί να στηρίζει τις επιχειρηματικές δραστηριότητες της […] σε δίκαιη τιμολόγηση […] (18) και δεν θα διαδραματίζει ηγετικό ρόλο στον καθορισμό των τιμών. (54) Η ING βρίσκεται στο στάδιο της υλοποίησης σειράς εκποιήσεων με σημαντικές επιπτώσεις όσον αφορά τον ισολογισμό της ως αποτέλεσμα της νέας επιχειρηματικής στρατηγικής της. Τα μέτρα αναδιάρθρωσης τα οποία παρουσιάστηκαν στο αναθεωρημένο σχέδιο αναδιάρθρωσης της ING θα έχουν ως αποτέλεσμα αναμενόμενη μείωση ύψους 616 δισεκατ. EUR στον ισολογισμό βάσει των μεγεθών των μονάδων στις 30 Σεπτεμβρίου 2008. Η μείωση ύψους 616 δισεκατ. EUR στον ισολογισμό αποτελείται από απομόχλευση του τραπεζικού τομέα και πρωτοβουλίες ενοποίησης ισολογισμού ([…] δισεκατ. EUR περίπου), εκποιήσεις τραπεζών (ύψους […] δισεκατ. EUR περίπου) και την εκποίηση ολόκληρης της ING Insurance (ύψους […] δισεκατ. EUR περίπου). Παρά τον μικρότερο ισολογισμό σε σύγκριση με τον τραπεζικό τομέα, ο ασφαλιστικός τομέας αντιπροσωπεύει σχεδόν το 50 % των προ της κρίσης εσόδων της ING (19). Σε σύγκριση με τον ισολογισμό του τρίτου τριμήνου του 2008 (δηλαδή, 1,376 δισεκατ. EUR), η συνολική μείωση του ισολογισμού ανέρχεται σε 45 % περίπου. (55) Ως μέρος των εκποιήσεων, το σχέδιο αναδιάρθρωσης προβλέπει ότι η ING θα απαλλαγεί από μία πλήρως λειτουργική και με δυνατότητα εκποίησης εταιρεία λιανικών τραπεζικών υπηρεσιών στις Κάτω Χώρες (βλέπε παρακάτω αιτιολογική σκέψη 85 για λεπτομέρειες), η οποία αποτελείται από την τρέχουσα Interadvies (Westland Utrecht Hypotheekbank, Westland Utrecht Effectenbank και Nationale Nederlanden Hypotheekbedrijf, Nationale Nederlanden Financiële Diensten), στην οποία θα προσαρτηθεί το χαρτοφυλάκιο καταναλωτικής πίστης της πρώην Postbank. Η ING θα επιδιώξει την αποκοπή της επιχείρησης Interadvies (εφεξής «WUH/Interadvies») [βάσει λεπτομερούς χρονοδιαγράμματος]. Ο συνολικός ισολογισμός της οντότητας θα ανέρχεται περίπου σε [25-50] δισεκατ. EUR. (56) […] δεν τέθηκε κανένα ζήτημα κινδύνου για τη χρηματοπιστωτική σταθερότητα από την εκποίηση της WUH/Interadvies, οι ολλανδικές αρχές προσκόμισαν μελέτη ανεξάρτητου εμπειρογνώμονα σχετικά με την ολλανδική αγορά λιανικών τραπεζικών υπηρεσιών, από την οποία απορρέει ότι οι τρεχούμενοι λογαριασμοί, μολονότι γενικά θεωρούνται προϊόν στήριξης για διασταυρούμενες πωλήσεις στον τομέα λιανικών τραπεζικών υπηρεσιών, δεν είναι απαραίτητοι για τη διανομή προϊόντων ενυπόθηκης πίστης και λοιπών τραπεζικών προϊόντων στις Κάτω Χώρες, και ιδιαίτερα στην περίπτωση της ING. Επίσης, η μελέτη τονίζει τη σημασία του Διαδικτύου ως διαύλου διανομής στις Κάτω Χώρες, που μειώνει την αναγκαιότητα ενός δικτύου υποκαταστημάτων για τη διανομή τραπεζικών προϊόντων. Σύμφωνα με τις ολλανδικές αρχές, άλλα προϊόντα μπορούν να προσαρτηθούν στα προϊόντα ενυπόθηκης πίστης τα οποία διανέμονται από τη WUH/Interadvies. Συγκεκριμένα, το μεταβιβαζόμενο χαρτοφυλάκιο καταναλωτικών δανείων μπορεί να εξυπηρετήσει ως σημείο εισόδου σε άλλα προϊόντα της αγοράς. (57) Συγκεκριμένα, η ING σχεδιάζει να πωλήσει ή να εκχωρήσει τις ακόλουθες λοιπές επιχειρήσεις, δραστηριότητες ή προϊόντα: - ING Life Taiwan (ολοκληρώθηκε) - Διακοπή πώλησης μεταβλητών ετήσιων προσόδων εφάπαξ ασφάλιστρου (SPVA) στην Ιαπωνία (ολοκληρώθηκε) - Διακοπή ανάληψης κάλυψης κινδύνων υφιστάμενου βιβλίου μεταβλητών ετήσιων προσόδων στις ΗΠΑ - Διακοπή ανάληψης κάλυψης κινδύνων εργασιών χρηματοπιστωτικών προϊόντων στις ΗΠΑ - Διακοπή της προγραμματισμένης εγκαινίασης της ING Direct Ιαπωνίας (ολοκληρώθηκε) - Εκποίηση του τομέα ασφαλειών κατά ζημιών Καναδά (ολοκληρώθηκε) - Εκποίηση επιχειρήσεων ετήσιων προσόδων και ενυπόθηκης πίστης στη Χιλή (ολοκληρώθηκε) - Εκποίηση του ασφαλιστικού τομέα Ρωσίας - μη κρατικό συνταξιοδοτικό ταμείο (ολοκληρώθηκε) - Εκποίηση του ασφαλιστικού τομέα Αργεντινής - Origines Seg. De Retiro (ολοκληρώθηκε) - Εκποίηση του ασφαλιστικού τομέα Ασίας - υπηρεσίες πλατφόρμας της HK (ολοκληρώθηκε) - Εκποίηση ιδιωτικών τραπεζικών υπηρεσιών Ασίας και Ελβετίας (υπεγράφη) - Εκποίηση της US Group Re Insurance (υπεγράφη) - Εκποίηση του ασφαλιστικού τομέα της περιφέρειας Ασίας/Ειρηνικού [Αυστραλία (υπεγράφη), Νέα Ζηλανδία (υπεγράφη), Ιαπωνία, Κορέα, Χονγκ Κονγκ, Ινδία, Ταϊλάνδη, Μαλαισία] - Εκποίηση του τομέα διαχείρισης περιουσιακών στοιχείων της περιφέρειας Ασίας/Ειρηνικού - Εκποίηση του τομέα παροχών σε εργαζομένους ΗΠΑ - Εκποίηση του ασφαλιστικού τομέα ΗΠΑ (US Retirement Services, US FA, Traditional Life) - Εκποίηση του τομέα διαχείρισης περιουσιακών στοιχείων ΗΠΑ - Εκποίηση της ING Direct ΗΠΑ - Εκποίηση του ασφαλιστικού τομέα Λατινικής Αμερικής (Βραζιλία, Χιλή, Μεξικό, Περού, Κολομβία, Ουρουγουάη) - Εκποίηση του τομέα διαχείρισης περιουσιακών στοιχείων Λατινικής Αμερικής - Εκποίηση του ασφαλιστικού τομέα Κεντρικής Ευρώπης (Βουλγαρία, Τσεχική Δημοκρατία, Ελλάδα, Ουγγαρία, Πολωνία, Ρουμανία, Σλοβακία, Ισπανία) - Εκποίηση του τομέα διαχείρισης περιουσιακών στοιχείων Ευρώπης - Εκποίηση του ασφαλιστικού τομέα Μπενελούξ [ασφαλιστικός τομέας της Nationale Nederlanden, RVS, τομέας λιανικών ασφαλίσεων Κάτω Χωρών (ασφαλιστικός τομέας της πρώην Postbank), ασφαλιστικός τομέας Βελγίου, ασφαλιστικός τομέας Λουξεμβούργου] - Εκποίηση της επιχείρησης Interadvies (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), περιλαμβανομένου του χαρτοφυλακίου καταναλωτικής πίστης της πρώην Postbank (βλέπε δεσμεύσεις των Κάτω Χωρών για περαιτέρω λεπτομέρειες). (58) Η ING προβλέπει οργανική ανάπτυξη ισολογισμού για τον τραπεζικό τομέα η οποία ανέρχεται περίπου σε […] % ετησίως κατά τη διάρκεια της περιόδου αναδιάρθρωσης […]. Η ING σχεδιάζει να πετύχει το μεγαλύτερο μέρος της εν λόγω ανάπτυξης μέσω δανειοδοτήσεων στην πραγματική οικονομία (νοικοκυριά και εταιρείες). (59) Η ING εφαρμόζει επίσης νέα πολιτική αποδοχών διά της οποίας το εποπτικό συμβούλιο της ING δεσμεύεται να αναπτύξει βιώσιμη πολιτική αποδοχών για το εκτελεστικό συμβούλιο και τα ανώτερα διοικητικά στελέχη. Τα εν λόγω συστήματα παροχής κινήτρων θα συνδέονται με τη δημιουργία μακροπρόθεσμης αξίας, λαμβάνοντας υπόψη τους κινδύνους και περιορίζοντας το ενδεχόμενο «ανταμοιβής για αποτυχία». (60) Η ING δεσμεύεται να εξαλείψει τη διπλή μόχλευση το συντομότερο δυνατό, αλλά το αργότερο έως […]. 3.2. Ικανότητα επίτευξης βιωσιμότητας στο πλαίσιο βασικού σεναρίου και σεναρίου ακραίων καταστάσεων (61) Η ING έχει υποβάλει ένα βασικό σενάριο και ένα σενάριο ακραίων καταστάσεων με σκοπό να αποδείξει την ικανότητά της να πετύχει μακροπρόθεσμη βιωσιμότητα. (62) Στο βασικό σενάριο, η ING […]. Επιπλέον, εικάζεται ότι οι αγορές μετοχών θα […]. (63) Στο πλαίσιο του προβλεπόμενου βασικού σεναρίου της, το καθαρό εισόδημα για τον όμιλο […]. Τα συνολικά κέρδη του ομίλου […]. Η απόδοση μετοχικού κεφαλαίου θα ήταν […]. Η ING Insurance θα […]. (64) Για τον τραπεζικό τομέα, η ING εικάζει αύξηση περιουσιακών στοιχείων με στάθμιση κινδύνου («ΠΣΣΚ») ύψους […] περίπου ετησίως (πριν από εκποιήσεις), εν μέρει λόγω […]. Το εισόδημα (εξαιρουμένων των μεταβολών και απομειώσεων εύλογης αξίας) αναμένεται να […] ο τομέας εμπορικών τραπεζικών υπηρεσιών αναμένεται […] και ο τομέας λιανικών τραπεζικών υπηρεσιών αναμένεται να […]. (65) H ING Bank αναμένει να επιτύχει τους εσωτερικούς στόχους κεφαλαίου καθ’ όλη τη διάρκεια της περιόδου που καλύπτουν οι προβλέψεις. Η ING έχει θέσει νέους εσωτερικούς στόχους κεφαλαίου οι οποίοι είναι […] % για τον συντελεστή κεφαλαίων κατηγορίας 1 της τράπεζας και […] % για τον συντελεστή βασικών κεφαλαίων κατηγορίας 1. Όσον αφορά την ING Insurance, ο στόχος συντελεστή κεφαλαιακής κάλυψης παραμένει αμετάβλητος στο 150 %. (66) Στο βασικό σενάριο, ο συντελεστής συνολικής φερεγγυότητας (συνολικά κεφάλαια προς ΠΣΣΚ) ανέρχεται σε […] περίπου καθ’ όλη τη διάρκεια της περιόδου αναδιάρθρωσης, με τα χαμηλότερα σημεία να ανέρχονται σε […]. (67) Ο ασφαλιστικός τομέας της ING θα εκποιηθεί κατά τη διάρκεια της περιόδου αναδιάρθρωσης […]. Στο βασικό σενάριο, οι εκποιήσεις εικάζεται ότι θα αποφέρουν καθαρά έσοδα ύψους […] EUR. (68) Σε ένα εναλλακτικό σενάριο όπου ο ασφαλιστικός τομέας εκποιείται […] αναμένονται αντιστοίχως υψηλότερα καθαρά έσοδα […] για την ING. (69) Η ING έχει υποβάλει επίσης ένα σενάριο ακραίων καταστάσεων […]. (70) […]. Επιπρόσθετα, εικάζονται σημαντικές αυξήσεις στις πιθανότητες αδυναμίας πληρωμής. Η ING επίσης εικάζει ότι θα υπάρχουν υψηλότεροι συντελεστές ζημιών σε περίπτωση αθέτησης υποχρεώσεων («ΖΑΥ»). (71) Στο πλαίσιο του εν λόγω σεναρίου ακραίων καταστάσεων, το υποκείμενο εμπορικό αποτέλεσμα του ομίλου ING θα […]. (72) Παρά τις εν λόγω παραδοχές σεναρίου ακραίων καταστάσεων, η κεφαλαιοποίηση της ING παραμένει επαρκής, καθώς συνεχίζει να καλύπτει τις κανονιστικές απαιτήσεις. […]. (73) Οι Κάτω Χώρες υποστηρίζουν εν προκειμένω ότι η ING εφάρμοσε μοντέλα ΖΑΥ στα σενάρια ακραίων καταστάσεων για τον υπολογισμό των ΖΑΥ των χαρτοφυλακίων πιστώσεων που έχουν εγκριθεί από τη χρηματοπιστωτική εποπτική αρχή De Nederlandsche Bank (η ολλανδική κεντρική τράπεζα, εφεξής «DNB») […]. (74) Περαιτέρω, η ING έχει εφαρμόσει πρόσθετες παραδοχές σοβαρότερων ακραίων καταστάσεων - υπερβαίνοντας σημαντικά το σενάριο ακραίων καταστάσεων που παρουσιάστηκε για τα ολλανδικά ενυπόθηκα δάνεια προς ιδιώτες (20) […]. Επίσης, στο πλαίσιο των εν λόγω παραδοχών, η κεφαλαιοποίηση της ING παραμένει επαρκής, καθώς συνεχίζει να καλύπτει τις κανονιστικές απαιτήσεις και μάλιστα διατηρεί σημαντικά επιπλέον κεφαλαιακά αποθέματα ασφαλείας. (75) Οι Κάτω Χώρες υποστηρίζουν ότι η τράπεζα έχει περάσει όλες τις δοκιμές ακραίων καταστάσεων της εποπτικής αρχής της όσον αφορά τη ρευστότητα. […]. 3.3. Στρατηγική εξόδου (76) Στο βασικό σενάριο του σχεδίου αναδιάρθρωσης της ING, οι βασικοί τίτλοι κατηγορίας 1 θα επαναγοραστούν από την ING ως εξής: α) Το πρώτο τμήμα ύψους 5,0 δισεκατ. EUR ονομαστικού ποσού σχεδιάζεται να επαναγοραστεί γύρω στις 17 Δεκεμβρίου 2009 στην ελάχιστη τιμή των 5,75 δισεκατ. EUR. Η εν λόγω εικαζόμενη τιμή παρέχει δείκτη εσωτερικής απόδοσης (ΔΕΑ) 15 % για τις Κάτω Χώρες και περιλαμβάνει τη βασική απόδοση 8,5 % συν μία συμπληρωματική πριμοδότηση ύψους 340 εκατ. EUR τουλάχιστον και 705 εκατ. EUR κατ’ ανώτατο όριο (21), αντανακλώντας κάποιες δυνατότητες για ανατίμηση όσον αφορά την τιμή των μετοχών της ING. Η ακριβής τιμή επαναγοράς θα εξαρτηθεί από την τιμή των μετοχών της ING. β) Το [υπόλοιπο] τμήμα ύψους […] δισεκατ. EUR ονομαστικού ποσού θα επαναγοραστεί στις […] στην εικαζόμενη τιμή των […] δισεκατ. EUR. Η εν λόγω τιμή εικάζει επαναγορά σε ποσοστό 150 % της ονομαστικής αξίας (15 EUR ανά μετοχή) συν 8,5 % δεδουλευμένων τόκων για ένα έτος σύμφωνα με τους αρχικούς όρους της συμφωνίας περί βασικών τίτλων κατηγορίας 1. Εναλλακτικά, η ING δύναται [μετά] το 2011 […] να επαναγοράσει αυτό το τμήμα και στη συνέχεια να ασκήσει το δικαίωμα μετατροπής, μέσω της οποίας οι Κάτω Χώρες θα λάβουν είτε κοινές μετοχές της ING ύψους […] εκατ. είτε το ποσό των […] δισεκατ. EUR σε μετρητά συν περίπου […] εκατ. EUR δεδουλευμένων τόκων. γ) […]. (77) Συνολικά, οι […] συναλλαγές θα παράσχουν ενδεικτικά [15-25] % ΔΕΑ για τις Κάτω Χώρες. Οι Κάτω Χώρες οφείλουν να κοινοποιήσουν στην Επιτροπή οποιαδήποτε τροποποίηση της συμφωνίας σχετικά με την εξόφληση των τίτλων. (78) Μέχρι σήμερα, η ING δεν έχει αναβάλει καμία πληρωμή τοκομεριδίων επί υβριδικών κεφαλαιακών μέσων κατηγορίας 1 που έχει εκδώσει ο όμιλος. (79) Στις 14 Οκτωβρίου 2009, η ING άσκησε δικαίωμα αγοράς επί ομολόγου κατώτερης κατηγορίας 2. Η ING ενημέρωσε την Επιτροπή ότι λυπάται για αυτό και δηλώνει ότι πρόκειται για παρανόηση […]. Επιπλέον, οι Κάτω Χώρες επανέλαβαν ότι αντιλαμβάνονται ότι η Επιτροπή κατά κύριο λόγο δεν θεωρεί την άσκηση δικαιώματος αγοράς κεφαλαιακών μέσων κατηγορίας 1/κατηγορίας 2 ενδεδειγμένη για τράπεζες οι οποίες τελούν υπό αναδιάρθρωση και συμφωνούν ότι το εν λόγω δικαίωμα αγοράς στο μέλλον θα εξετάζεται κατά περίπτωση και με την επιφύλαξη έγκρισης από την Επιτροπή, για τρία έτη από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς το ολλανδικό κράτος (περιλαμβανομένων των σχετικών δεδουλευμένων τόκων βασικών τοκομεριδίων κατηγορίας 1 και των προμηθειών πριμοδότησης εξόδου), ανάλογα με το ποια από τις δύο ημερομηνίες προηγείται. (80) Δεν προβλέπεται μονομερής έξοδος για το μέτρο ΑΠΣ, και οι Κάτω Χώρες δεσμεύονται να κοινοποιήσουν στην Επιτροπή τυχόν λήξη του μέτρου ΑΠΣ μέσω συμφωνίας. Ωστόσο, το σχέδιο αναδιάρθρωσης εικάζει κατά το βασικό σενάριο ότι το μέτρο θα εξακολουθεί να εφαρμόζεται έως και μετά το 2013. 3.4. Δεσμεύσεις των Κάτω Χωρών (81) Όσον αφορά τα μέτρα ΑΠΣ (δηλαδή την «εγγυητική διευκόλυνση μη ρευστοποιήσιμων περιουσιακών στοιχείων» ή «IABF»), οι Κάτω Χώρες δεσμεύονται για τα εξής: - Από την 25η Οκτωβρίου 2009, ο ING Group θα πραγματοποιήσει επιπλέον πληρωμές προς τις Κάτω Χώρες, οι οποίες αντιστοιχούν σε προσαρμογή της αμοιβής κατηγορίας Alt-A κατά - 50 μονάδες βάσης επί της προμήθειας χρηματοδότησης που λαμβάνεται από την ING και κατά + 82,6 μονάδες βάσης επί της προμήθειας εγγύησης που καταβάλλεται από την ING. Η προσαρμογή η οποία σχετίζεται με την προμήθεια εγγύησης περιλαμβάνει 15,6 μονάδες βάσης οι οποίες αντιστοιχούν σε προσαρμογή για την περίοδο από26 Ιανουαρίου 2009 - έναρξη της IABF (22) (δηλαδή του μέτρου ΑΠΣ) - έως 25 Οκτωβρίου 2009. Οι πρόσθετες πληρωμές θα εφαρμοστούν στο μέτρο και για τη διάρκεια που εφαρμόζεται η συμφωνία IABF. - Οι πρόσθετες πληρωμές θα υλοποιηθούν υπό μορφή χωριστής συμφωνίας μεταξύ του ομίλου ING και των Κάτω Χωρών, προκειμένου η αρχική IABF να παραμείνει άθικτη. - Οι πρόσθετες πληρωμές, με εξαίρεση το μέρος που σχετίζεται με την περίοδο μεταξύ 26 Ιανουαρίου 2009 και 25 Οκτωβρίου 2009 (δηλαδή οι 15,6 μονάδες βάσης που περιλαμβάνονται στην προσαρμογή η οποία σχετίζεται με την προμήθεια εγγύησης), δεν περιλαμβάνουν υπολειπόμενο διακανονισμό σε περίπτωση πρόωρης ρευστοποίησης της IABF. Το ποσό των ανεξόφλητων πρόσθετων πληρωμών το οποίο σχετίζεται με την περίοδο μεταξύ 26 Ιανουαρίου 2009 και 25 Οκτωβρίου 2009 (δηλαδή οι 15,6 μονάδες βάσης που περιλαμβάνονται στην προσαρμογή η οποία σχετίζεται με την προμήθεια εγγύησης) θα καταστεί πληρωτέο σε περίπτωση μερικής ή πλήρους ρευστοποίησης της αρχικής συναλλαγής. Σε περίπτωση μερικής ρευστοποίησης της IABF, ο εν λόγω διακανονισμός πρόωρης εξόφλησης θα εφαρμοστεί κατ’ αναλογία. - Οι Κάτω Χώρες δεσμεύονται να κοινοποιήσουν στην Επιτροπή τυχόν μέτρα πρόωρης πλήρους ή μερικής ρευστοποίησης του μέτρου ΑΠΣ. (82) Όσον αφορά τις μειώσεις ισολογισμού, τη δέσμευση εκποίησης του ασφαλιστικού τομέα, της ING Direct US και άλλων μονάδων που πρόκειται να εκποιηθούν πριν από τα τέλη του 2013, οι Κάτω Χώρες δεσμεύονται για τα εξής: - Η ING θα μειώσει το 45 % του ισολογισμού της σε σύγκριση με τις 30 Σεπτεμβρίου 2008 έως τα τέλη του 2013 και θα εκποιήσει διάφορες μονάδες, όπως περιγράφεται στην αιτιολογική σκέψη 57, ιδίως τον ασφαλιστικό τομέα και την ING Direct US […]. - Τα εν λόγω στοιχεία αναφέρονται σε προβλέψεις οι οποίες δεν λαμβάνουν υπόψη την πιθανή επίπτωση από την οργανική ανάπτυξη και εξαιρούν πρόσθετες αυξήσεις λόγω πιθανών νέων κανονιστικών απαιτήσεων, όπως για παράδειγμα σε περίπτωση που απαιτηθεί από τις τράπεζες να διατηρούν πολύ μεγαλύτερα αποθέματα ρευστότητας συνεπεία (νέων) κανονισμών σε επίπεδο ΕΕ. Οι εν λόγω απαιτήσεις μπορεί να αυξήσουν σημαντικά τον ισολογισμό πέραν των τρεχουσών προβλέψεων οργανικής ανάπτυξης. - Η ING δεν θα υπόκειται σε περιορισμό σχετικά με την οργανική ανάπτυξη (δηλαδή την ανάπτυξη η οποία δεν σχετίζεται με εξαγορές) του ισολογισμού των επιχειρήσεών της. […]. Μελλοντικά, η γενική πολιτική της ING θα είναι να χρησιμοποιεί την ανάπτυξή της σε κεφάλαια που της έχουν εμπιστευτεί πελάτες κυρίως για την ανάπτυξή της στον τομέα δανειοδοτήσεων στην πραγματική αγορά (εταιρείες και καταναλωτές) και να μειώσει το άνοιγμά της σε κατηγορίες περιουσιακών στοιχείων υψηλότερου κινδύνου στο πλαίσιο CMBS και RMBS των ΗΠΑ. […] (23). - Όσον αφορά τις μονάδες που η ING δεσμεύεται να πωλήσει (και οι οποίες απαριθμούνται στην αιτιολογική σκέψη 57), σε περίπτωση που δεν έχει πραγματοποιηθεί εκποίηση οποιασδήποτε σχετικής μονάδας έως τις 31 Δεκεμβρίου 2013 (για παράδειγμα, βάσει σύναψης τελικής δεσμευτικής συμφωνίας πώλησης), η Επιτροπή δύναται κατά περίπτωση ή λόγω εξαιρετικών περιστάσεων, ανταποκρινόμενη σε αίτημα των Κάτω Χωρών, να παρατείνει την εν λόγω χρονική περίοδο (24). Η Επιτροπή δύναται επίσης σε σχετική περίπτωση i) να ζητήσει από τις Κάτω Χώρες να ορίσουν έναν ή περισσότερους εντολοδόχους (εκποίησης) (25), που προεπιλέγει και προτείνει η ING (και με την επιφύλαξη της έγκρισης της Επιτροπής), […]. - Σε περίπτωση που οι Κάτω Χώρες ζητήσουν παράταση προθεσμίας, πρέπει να υποβάλουν αίτημα στην Επιτροπή το αργότερο ένα μήνα πριν από την εκπνοή της προθεσμίας, παρέχοντας πειστική αιτιολόγηση. Σε εξαιρετικές περιστάσεις, οι Κάτω Χώρες δικαιούνται να ζητήσουν παράταση εντός του τελευταίου μήνα πριν από τη λήξη προθεσμίας. (83) Οι Κάτω Χώρες δεσμεύονται περαιτέρω ότι η ING θα τηρήσει απαγόρευση εξαγοράς: - Η ING θα απέχει από εξαγορές χρηματοπιστωτικών ιδρυμάτων για ορισμένο χρονικό διάστημα. Οι εν λόγω δεσμεύσεις θα ισχύουν για το συντομότερο χρονικό διάστημα των τριών ετών από την ημερομηνία έκδοσης της απόφασης της Επιτροπής ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς το ολλανδικό κράτος (περιλαμβανομένων των σχετικών δεδουλευμένων τόκων βασικών τοκομεριδίων κατηγορίας 1 και των προμηθειών πριμοδότησης εξόδου). Η ING θα απέχει επίσης, για το ίδιο χρονικό διάστημα, από οποιαδήποτε (άλλη) εξαγορά επιχειρήσεων η οποία θα επιβράδυνε την εξόφληση των βασικών τίτλων κατηγορίας 1 προς τις Κάτω Χώρες. - Παρά την εν λόγω απαγόρευση, η ING δύναται, κατόπιν λήψεως έγκρισης της Επιτροπής, να προβεί στην εξαγορά επιχειρήσεων, ιδίως εάν αυτό είναι αναγκαίο για τη διασφάλιση της χρηματοπιστωτικής σταθερότητας ή του ανταγωνισμού στις συναφείς αγορές. (84) Οι Κάτω Χώρες δεσμεύονται περαιτέρω ότι η ING θα τηρήσει απαγόρευση ηγετικής θέσης στον καθορισμό τιμών: - Η ING δεν θα προσφέρει, χωρίς προηγούμενη έγκριση της Επιτροπής, ευνοϊκότερες τιμές για τυποποιημένα προϊόντα της ING (σε αγορές που ορίζονται παρακάτω) από τους τρεις άμεσους ανταγωνιστές της με τις καλύτερες τιμές όσον αφορά τις αγορές της ΕΕ στις οποίες η ING κατέχει μερίδιο αγοράς μεγαλύτερο του 5 %. - Ο εν λόγω όρος περιορίζεται στα τυποποιημένα προϊόντα της ING στις ακόλουθες αγορές προϊόντων: i) αγορά καταθέσεων ταμιευτηρίου λιανικής, ii) αγορά ενυπόθηκων δανείων για ιδιώτες, iii) ιδιωτικές τραπεζικές υπηρεσίες εφόσον περιλαμβάνουν ενυπόθηκα προϊόντα ή προϊόντα ταμιευτηρίου, ή iv) καταθέσεις για ΜΜΕ (οι ΜΜΕ ορίζονται σύμφωνα με τον ορισμό των ΜΜΕ, όπως χρησιμοποιείται συνήθως/επί του παρόντος από την ING στην επιχειρηματική της δραστηριότητα στη σχετική χώρα). Μόλις η ING διαπιστώσει ότι παρέχει ευνοϊκότερες τιμές για τα προϊόντα της από τους τρεις ανταγωνιστές της με τις καλύτερες τιμές, οφείλει να προσαρμόσει το συντομότερο δυνατό, χωρίς αδικαιολόγητη καθυστέρηση, την τιμή της σε επίπεδο το οποίο να είναι σύμφωνο με αυτή τη δέσμευση. - Ο εν λόγω όρος θα ισχύει για τρία έτη από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς τις Κάτω Χώρες (περιλαμβανομένων των σχετικών δεδουλευμένων τόκων βασικών τοκομεριδίων κατηγορίας 1 και των προμηθειών πριμοδότησης εξόδου), ανάλογα με το ποια από τις δύο ημερομηνίες προηγείται. Οι Κάτω Χώρες θα διορίσουν έναν εντολοδόχο παρακολούθησης, τον οποίο προεπιλέγει και προτείνει η ING, για την παρακολούθηση του εν λόγω όρου. Ο εντολοδόχος παρακολούθησης υπόκειται στην έγκριση της Επιτροπής. - Επίσης, για τη στήριξη της μακροπρόθεσμης βιωσιμότητας της ING, η ING Direct θα απέχει, χωρίς προηγούμενη έγκριση της Επιτροπής, από το να διαδραματίζει ηγετικό ρόλο στον καθορισμό τιμών όσον αφορά τυποποιημένα προϊόντα της ING στις αγορές ενυπόθηκων δανείων για ιδιώτες και καταθέσεων ταμιευτηρίου λιανικής εντός της ΕΕ, για το συντομότερο χρονικό διάστημα των τριών ετών από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς τις Κάτω Χώρες (περιλαμβανομένων των σχετικών δεδουλευμένων τόκων βασικών τοκομεριδίων κατηγορίας 1 και των προμηθειών πριμοδότησης εξόδου). Μόλις η ING διαπιστώσει ότι διαδραματίζει ηγετικό ρόλο στον καθορισμό των τιμών στις αγορές ενυπόθηκων δανείων για ιδιώτες και καταθέσεων ταμιευτηρίου λιανικής εντός της ΕΕ, οφείλει να προσαρμόσει την τιμή της σε επίπεδο το οποίο να είναι σύμφωνο με αυτή τη δέσμευση το συντομότερο δυνατό και χωρίς αδικαιολόγητη καθυστέρηση. - Οι Κάτω Χώρες θα διορίσουν έναν εντολοδόχο παρακολούθησης, τον οποίο προεπιλέγει και προτείνει η ING, για την παρακολούθηση του εν λόγω όρου. Ο εντολοδόχος παρακολούθησης υπόκειται στην έγκριση της Επιτροπής. (85) Οι Κάτω Χώρες δεσμεύονται για σειρά λεπτομερών διατάξεων όσον αφορά την αποκοπή της WUH/Interadvies: - Η ING θα δημιουργήσει μία νέα εταιρεία για εκποίηση στις Κάτω Χώρες, η οποία θα αποκοπεί από τον τρέχοντα ολλανδικό της κλάδο λιανικών τραπεζικών υπηρεσιών. Το αποτέλεσμα πρέπει να είναι ότι η αποκοπείσα νέα εταιρεία θα είναι μία βιώσιμη και ανταγωνιστική επιχείρηση, η οποία θα είναι αυτόνομη και χωριστή από τις επιχειρηματικές δραστηριότητες που διατηρεί η ING, και θα μπορεί να μεταβιβαστεί σε κατάλληλο αγοραστή. Η εν λόγω νέα εταιρεία θα περιλαμβάνει την επιχειρηματική δραστηριότητα του τραπεζικού κλάδου της WUH/Interadvies, ο οποίος επί του παρόντος αποτελεί μέρος των ολλανδικών ασφαλιστικών δραστηριοτήτων, και το χαρτοφυλάκιο καταναλωτικής πίστης της ING Bank. Η WUH/Interadvies αποτελεί επιχειρηματική μονάδα της ING υπό την αιγίδα της ασφαλιστικής μονάδας της Nationale Nederlanden. Είναι (κατά κύριο λόγο) τράπεζα ενυπόθηκων δανείων η οποία λειτουργεί βάσει των δικών της αδειών διεξαγωγής τραπεζικών υπηρεσιών. Είναι ένας βιώσιμος «αυτόνομος» παράγοντας, με δικό της επιτελείο πωλήσεων για την εξυπηρέτηση πελατών και ανεξάρτητη οργάνωση με σημαντικό υποκείμενο εισόδημα. Η αποκοπή θα πραγματοποιηθεί υπό την εποπτεία του εντολοδόχου παρακολούθησης σε συνεργασία με τον διευθυντή που είναι υπεύθυνος για τη διατήρηση της αυτονομίας. Σε αυτό το πλαίσιο, κατά τη διάρκεια της περιόδου αποκοπής, ο εντολοδόχος παρακολούθησης δύναται να συστήσει στην ING συμπεριλήψεις στις προς εκποίηση δραστηριότητες ενσώματων και ασώματων στοιχείων ενεργητικού (τα οποία σχετίζονται με τις προς εκποίηση δραστηριότητες) τις οποίες θεωρεί αντικειμενικά αναγκαίες για τη διασφάλιση πλήρους συμμόρφωσης με τις προαναφερθείσες προσανατολισμένες στην επίτευξη αποτελεσμάτων υποχρεώσεις της ING και ιδίως τη βιωσιμότητα και την ανταγωνιστικότητα της επιχειρηματικής δραστηριότητας εκποίησης. Σε περίπτωση διαφωνίας της ING με τον εντολοδόχο παρακολούθησης σχετικά με την αντικειμενική απαίτηση συμπερίληψης των εν λόγω ενσώματων ή ασώματων στοιχείων ενεργητικού για τη διασφάλιση της βιωσιμότητας και της ανταγωνιστικότητας της επιχειρηματικής δραστηριότητας εκποίησης, η ING ενημερώνει γραπτώς τον εντολοδόχο παρακολούθησης. Στην περίπτωση αυτή, η εκτελεστική διαχείριση και ο εντολοδόχος παρακολούθησης πρέπει, εντός […], να συγκαλέσουν συνεδρίαση για την επίτευξη συναίνεσης. Σε περίπτωση μη επίτευξης συναίνεσης, η ING και ο εντολοδόχος παρακολούθησης διορίζουν από κοινού, χωρίς αδικαιολόγητη καθυστέρηση, ένα ανεξάρτητο τρίτο μέρος με εμπειρογνωμοσύνη στον χρηματοπιστωτικό τομέα (ο «εμπειρογνώμονας») για την ακρόαση των επιχειρημάτων των μερών και τη διαμεσολάβηση για εύρεση λύσης. Σε περίπτωση που δεν επιτευχθεί σχετική λύση, ο εμπειρογνώμονας λαμβάνει απόφαση, εντός […] από τον διορισμό του, σχετικά με την αντικειμενική απαίτηση συμπερίληψης των οικείων σχετιζόμενων ενσώματων ή ασώματων στοιχείων ενεργητικού στην επιχειρηματική δραστηριότητα εκποίησης για τη διασφάλιση της βιωσιμότητας και της ανταγωνιστικότητας της, και τα μέρη αποδέχονται τη σχετική απόφαση του εμπειρογνώμονα και ενεργούν αναλόγως. Ζητήματα τα οποία σχετίζονται με μία διαφωνία αναφέρονται στην έκθεση που υποβάλλει ο εντολοδόχος παρακολούθησης στην Επιτροπή. - Η ING δεσμεύεται να διασφαλίσει βέλτιστες συνθήκες εκποίησης, συντάσσοντας επιχειρηματικό σχέδιο, δημιουργώντας διαδικτυακή πλατφόρμα και διαθέτοντας ικανότητες πωλήσεων στην αποκοπτόμενη οντότητα. Επίσης, θα διαθέσει ικανότητες πραγματοποίησης πληρωμών (υπό εμπορικούς όρους) σε περίπτωση που αυτό ζητηθεί από τον αγοραστή. Επιπλέον, η ING θα βοηθήσει για τη δημιουργία λειτουργίας ταμείου και θα διασφαλίσει χρηματοδότηση για δύο έτη μετά την εκποίηση, ενώ η χρηματοδοτική στήριξη της ING θα μειωθεί σταδιακά μέσα σε αυτά τα δύο έτη. Η χρηματοδοτική στήριξη της ING προς τις επιχειρηματικές δραστηριότητες της WUH θα βασίζεται σε τιμές εσωτερικής μεταβίβασης χρηματοδότησης. Η ING […] να υποβάλει αίτηση στις Κάτω Χώρες για χρηματοδότηση με εγγύηση του κράτους ύψους […] δισεκατ. EUR κατ’ ανώτατο όριο για τη χρηματοδότηση των επιχειρηματικών δραστηριοτήτων της WUH. Στην προκειμένη περίπτωση, οι ολλανδικές αρχές δεσμεύονται να κοινοποιήσουν το εν λόγω μέτρο χωριστά. - Επιπλέον, η ING θα απέχει επί μια μεταβατική περίοδο […] από την ενεργή αναζήτηση πελατών των επιχειρηματικών δραστηριοτήτων της WUH για προϊόντα που η επιχείρηση WUH παρέχει στους εν λόγω πελάτες κατά την ημερομηνία έκδοσης της παρούσας απόφασης. - Η ING θα επιδιώξει την αποκοπή των επιχειρηματικών δραστηριοτήτων της WUH […]. Μετά την περίοδο αποκοπής […], η ING θα διατηρήσει αυτόνομες τις επιχειρηματικές δραστηριότητες της WUH και θα επιδιώξει την εκποίηση των εν λόγω δραστηριοτήτων […] (26). - Ένας εντολοδόχος παρακολούθησης και ένας διευθυντής υπεύθυνος για τη διατήρηση της αυτονομίας θα διοριστούν εντός […] μετά την ημερομηνία έκδοσης της παρούσας απόφασης της Επιτροπής και θα διοριστεί ένας εντολοδόχος εκποίησης […]. Όλοι οι εντολοδόχοι, τους οποίους θα προεπιλέξει και θα προτείνει η ING, θα διοριστούν από τις Κάτω Χώρες. Οι εντολοδόχοι υπόκεινται στην έγκριση της Επιτροπής. (86) Η ING βαρύνεται με τα έξοδα όλων των εντολοδόχων που διορίζονται κατά τη διάρκεια της διαδικασίας αναδιάρθρωσης. (87) Για την αποκατάσταση της βιωσιμότητας, οι Κάτω Χώρες δεσμεύονται ότι η ING θα τηρήσει τα ακόλουθα: - Η ING δεσμεύεται να προσανατολίσει τη χρηματοδότηση μη καταθετικών προϊόντων σε πιο μακροπρόθεσμη χρηματοδότηση, όταν οι αγορές επανέλθουν σε λιγότερο ακραίες συνθήκες, εκδίδοντας περισσότερους χρεωστικούς τίτλους με διάρκεια λήξης άνω του 1 έτους. […] - Η ING επιδιώκει να εξαλείψει τη διπλή μόχλευση (χρησιμοποιώντας το βασικό χρέος ως μετοχικό κεφάλαιο στις θυγατρικές εταιρείες της) το συντομότερο δυνατό και δεσμεύεται να το πράξει το αργότερο έως […]. Η διπλή μόχλευση εξαλείφεται αυτομάτως εάν και όταν ο όμιλος ING επανέλθει σε καθεστώς ρυθμιζόμενης τράπεζας. (88) Όσον αφορά την αναβολή πληρωμής τοκομεριδίων και την άσκηση του δικαιώματος αγοράς τίτλων κατηγορίας 1 και κατηγορίας 2, οι Κάτω Χώρες δεσμεύονται ότι η ING θα τηρήσει τα ακόλουθα: - Σε περίπτωση έκδοσης δικαιωμάτων περισσότερων από αυτών που απαιτούνται για την εξόφληση του 50 % των βασικών τίτλων κατηγορίας 1, περιλαμβανομένων των σχετικών δεδουλευμένων τόκων και της προμήθειας πριμοδότησης εξόδου, η ING δεν θα είναι υποχρεωμένη να αναβάλει τις πληρωμές τοκομεριδίων επί υβριδικών κεφαλαίων στις 8 και 15 Δεκεμβρίου 2009 (27) και οποιεσδήποτε πληρωμές τοκομεριδίων επί υβριδικών κεφαλαίων στη συνέχεια. - Σε περίπτωση που δεν πραγματοποιηθεί τέτοια έκδοση δικαιωμάτων και η ING σημείωσε ζημία το προηγούμενο έτος, τότε η ING θα είναι υποχρεωμένη να αναβάλει την πληρωμή υβριδικών τοκομεριδίων, στον βαθμό που η ING έχει τη σχετική διακριτική ευχέρεια, για τρία έτη από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς το ολλανδικό κράτος (περιλαμβανομένων των σχετικών δεδουλευμένων τόκων βασικών τοκομεριδίων κατηγορίας 1 και των προμηθειών πριμοδότησης εξόδου), ανάλογα με το ποια από τις δύο ημερομηνίες προηγείται. - Οι ολλανδικές αρχές αντιλαμβάνονται ότι η Επιτροπή είναι αντίθετη με τη χρήση κρατικών ενισχύσεων από τους δικαιούχους για την αμοιβή των ιδίων κεφαλαίων (ίδια κεφάλαια και οφειλές μειωμένης εξασφάλισης), όταν οι δραστηριότητές τους δεν παράγουν επαρκή κέρδη (28) και ότι η Επιτροπή, σε αυτό το πλαίσιο, είναι αντίθετη καταρχήν με την άσκηση δικαιώματος αγοράς κεφαλαίων κατηγορίας 2 και υβριδικών κεφαλαίων κατηγορίας 1. Η ING λυπάται για την παρανόηση σχετικά με την άσκηση δικαιώματος αγοράς ομολόγων κατώτερης κατηγορίας 2 στις 14 Οκτωβρίου 2009. Η άσκηση δικαιώματος αγοράς κεφαλαίων κατηγορίας 2 και υβριδικών κεφαλαίων κατηγορίας 1 θα προτείνεται μελλοντικά κατά περίπτωση στην Επιτροπή προς έγκριση, για το συντομότερο χρονικό διάστημα των τριών ετών από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς τις Κάτω Χώρες (περιλαμβανομένων των σχετικών δεδουλευμένων τόκων επί βασικών τοκομεριδίων κατηγορίας 1 και των προμηθειών πριμοδότησης εξόδου). (89) Οι Κάτω Χώρες δεσμεύονται ότι η ING θα απέχει από τεχνικές μαζικής εμπορίας, χρησιμοποιώντας το μέτρο ανακεφαλαιοποίησης ως ανταγωνιστικό πλεονέκτημα. (90) Οι Κάτω Χώρες δεσμεύονται ότι η ING θα διατηρήσει τους περιορισμούς σχετικά με τις πολιτικές αποδοχών της και τις δραστηριότητες εμπορίας, όπως είχε δεσμευτεί παλαιότερα στο πλαίσιο των συμφωνιών σχετικά με τους βασικούς τίτλους κατηγορίας 1 και την εγγυητική διευκόλυνση μη ρευστοποιήσιμων περιουσιακών στοιχείων. (91) Η ING και οι Κάτω Χώρες δεσμεύονται ότι η έκθεση προόδου σχετικά με την υλοποίηση του σχεδίου αναδιάρθρωσης θα παρέχεται στην Επιτροπή κάθε έξι μήνες από την ημερομηνία έκδοσης της παρούσας απόφασης. (92) Οι ολλανδικές αρχές δεσμεύονται ότι η πλήρης εκτέλεση της αναδιάρθρωσης της ING θα ολοκληρωθεί πριν από τα τέλη του 2013. 4. ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ ΕΡΕΥΝΑΣ (93) Στην απόφαση για την κίνηση της διαδικασίας έρευνας, η Επιτροπή εξέφρασε αμφιβολίες σχετικά με τη συμμόρφωση του αρχικού μέτρου με την ανακοίνωση περί απομειωμένων περιουσιακών στοιχείων, και ειδικότερα όσον αφορά την αποτίμηση και τον καταμερισμό του κόστους. Η Επιτροπή διαπίστωσε, ωστόσο, ότι το μέτρο συμμορφώνεται με τους όρους περί επιλεξιμότητας περιουσιακών στοιχείων, ρύθμισης διαχείρισης περιουσιακών στοιχείων, διαφάνειας και δημοσιοποίησης, καθώς και περί προμήθειας εγγύησης, όπως καθορίζονται στην ανακοίνωση περί απομειωμένων περιουσιακών στοιχείων. (94) Όσον αφορά την αποτίμηση, οι Κάτω Χώρες ισχυρίστηκαν ότι η πραγματική οικονομική αξία (ΠΟΑ) του χαρτοφυλακίου ανέρχεται σε 97,3 % της ονομαστικής αξίας σε ένα βασικό σενάριο και σε 88,8 % της ονομαστικής αξίας σε ένα σενάριο ακραίων καταστάσεων. Βάσει των ανωτέρω, το χαρτοφυλάκιο μεταβιβάστηκε στις Κάτω Χώρες σε ποσοστό 90 % της ονομαστικής αξίας. Η Επιτροπή εξέφρασε αμφιβολίες σχετικά με την αξιολόγηση της ΠΟΑ, ιδίως όσον αφορά την επιλογή του επιτοκίου προεξόφλησης, τις παραδοχές για τις τιμές των κατοικιών, τα επίπεδα πιστωτικής ενίσχυσης και άλλα ζητήματα αποτίμησης. (95) Όσον αφορά τον καταμερισμό του κόστους, η Επιτροπή εξέφρασε αμφιβολίες σχετικά με το επίπεδο της προμήθειας χρηματοδότησης και την καταλληλότητα της προμήθειας διαχείρισης που καταβάλλουν οι Κάτω Χώρες στην ING. Επιπλέον, δεδομένου ότι η Επιτροπή είχε αμφιβολίες σχετικά με την αποτίμηση του χαρτοφυλακίου, οποιοδήποτε αρνητικό συμπέρασμα σχετικά με την αναθεώρηση της αποτίμησης μπορεί να έχει άμεσο αντίκτυπο στην αξιολόγηση της προμήθειας εγγύησης. 5. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ 5.1. Ύπαρξη ενίσχυσης (96) Σύμφωνα με το άρθρο 87 παράγραφος 1 της Συνθήκης, ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις εταξ κρατών μελών εμπορικές συναλλαγές. (97) Η Επιτροπή έχει ήδη αποφανθεί, στην απόφαση για την κίνηση της διαδικασίας έρευνας, ότι η ανακεφαλαιοποίηση της ING συνιστά κρατική ενίσχυση η οποία ανέρχεται στο ποσό της εισφοράς κεφαλαίου, ήτοι 10 δισεκατ. EUR. (98) Η τροποποίηση της πριμοδότησης εξόφλησης συνιστά επίσης κρατική ενίσχυση στο μτρο που το κράτος παραιτείται του δικαιώματός του για απόκτηση εσόδων. Καθώς η ING έχει ήδη συνάψει συμφωνία για πριμοδότηση εξόφλησης ύψους 150 %, οποιαδήποτε μείωση αποτελεί διαφυγόν κέρδος. Η τροποποίηση των όρων εξόφλσης για την ολλνδική εισφορά κεφαλαίου έχει ως αποτέλεσμα πρόσθετο όφελος για την ING. Αυτό αντιπροσωπεύει πρόσθετη ενίσχυση ύψους 2 δισεκατ. EUR περίπου, όπως αναφέρεται ανωτέρω στην αιτιολογική σκέψη 34. (99) Όσον αφορά το μέτρο ΑΠΣ, η Επιτροπή έχει διπιστώσει, στην απόφαση για την κίνηση της διαδικασίας έρευνας, ότι το μέτρο συνιστά ενίσχυση. Το ποσό ενίσχυσης το οποίο προκύπτει από το μέτρο ΑΠΣ υπολογίζεται ως η διαφορά μεταξύ της τιμής μεταβίβασης (βάσει της πραγματικής οικονομικής αξίας) και της αγοραίας τιμής του μεταβιβαζόμενου χαρτοφυλακίου. Σύμφωνα με τις πληροφορίες που υπέβαλαν οι ολλανδικές αρχές, η συνολική ονομαστική αξία του χαρτοφυλακίου κατηγορίας Alt-A ανερχόταν σε 39 δισεκατ. USD στις 31 Δεκεμβρίου 2008. Το 80 % του χαρτοφυλακίου έχει μεταβιβαστεί στις Κάτω Χώρες σε ποσοστό 87 % της ονομαστικής αξίας (βάσει του τροποποιημένου μέτρου), αντιστοιχώντας σε 27,1 δισεκατ. USD. Σύμφωνα με τις πληροφορίες που υπέβαλαν οι ολλανδικές αρχές, η συνολική αγοραία αξία του χαρτοφυλακίου κατηγορίας Alt-A στις 31 Δεκεμβρίου 2008 ανερχόταν σε 25,8 δισεκατ. USD, το 80 % των οποίων (20,6 δισεκατ. USD) έχει μεταβιβαστεί στις Κάτω Χώρες. Η προκύπτουσα διαφορά μεταξύ της τιμής μεταβίβασης και της αγοραίας τιμής του μεταβιβαζόμενου χαρτοφυλακίου ανέρχεται σε 6,5 δισεκατ. USD, που αντιστοιχεί σε 5,0 δισεκατ. EUR περίπου (29). Το ποσό ενίσχυσης το οποίο προκύπτει από το μέτρο ΑΠΣ θεωρείται, ως εκ τούτου, ότι ανέρχεται σε 5 δισεκατ. EUR. (100) Η εισφορά κεφαλαίου ύψους 10 δισεκατ. EUR αρχικά έχει κατανεμηθεί ως εξής εντός του ομίλου: 5 δισεκατ. EUR στην ING Bank, 4 δισεκατ. EUR στην ING Insurance και 1 δισεκατ. EUR στο επίπεδο της εταιρείας συμμετοχών. Η ING έχει τη δυνατότητα να μεταβιβάσει το ποσό της εισφοράς κεφαλαίου ανά πάσα στιγμή μεταξύ της ING Bank, της ING Insurance και της εταιρείας συμμετοχών. (101) Περαιτέρω, το 85 % των ταμειακών ροών που μεταβιβάστηκαν στις Κάτω Χώρες στο πλαίσιο του μέτρου ΑΠΣ κάλυπτε περιουσιακά στοιχεία που είχε στην κατοχή της η ING Bank, ενώ το 15 % κάλυπτε περιουσιακά στοιχεία που είχε στην κατοχή της η ING Insurance. Συνεπώς, από το συνολικό ποσό ενίσχυσης το οποίο προκύπτει από το μέτρο ΑΠΣ (5 δισεκατ. EUR) τα 4,25 δισεκατ. EUR έχουν διατεθεί στην ING Bank και τα 0,75 δισεκατ. EUR στην ING Insurance. (102) Αυτό έχει ως αποτέλεσμα συνολικό ποσό ενίσχυσης για την ING Bank ύψους 9,25 δισεκατ. EUR [το οποίο αντιστοιχεί σε 2,7 % των ΠΣΣΚ της ING Bank (30)], συνολική ενίσχυση για την ING Insurance ύψους 4,75 δισεκατ. EUR [το οποίο αντιστοιχεί σε 50 % των απαιτήσεων περιθωρίου φερεγγυότητας της ING Insurance (31)] και το υπόλοιπο 1 δισεκατ. EUR διατίθεται στην εταιρεία συμμετοχών. (103) Για λόγους απλούστευσης και για λόγους συνοχής με τους όρους που χρησιμοποιούνται στην ανακοίνωση περί απομειωμένων περιουσιακών στοιχείων, το συνολικό ποσό ενίσχυσης μπορεί επίσης να εκφραστεί σε ΠΣΣΚ της ING Bank μόνο. Στην προκείμενη περίπτωση, αμφότερα τα μέτρα μαζί σε συνδυασμό με την πρόσθετη ενίσχυση από τη μείωση της πριμοδότησης εξόφλησης ύψους 2 δισεκατ. EUR έχουν ως αποτέλεσμα στοιχείο ενίσχυσης ύψους 17 δισεκατ. EUR περίπου, τα οποία αντιστοιχούν στο 5 % περίπου των περιουσιακών στοιχείων με στάθμιση κινδύνου της ING Bank. (104) Επιπλέον, η ING έλαβε ενίσχυση ύψους 5 δισεκατ. EUR και 9 δισεκατ. USD από το ολλανδικό πρόγραμμα εγγύησης. Με βάση την ισχύουσα συναλλαγματική ισοτιμία η οποία ήταν EUR/USD 1,3 κατά τον χρόνο χορήγησης των εν λόγω μέτρων, το ποσό των χορηγηθεισών εγγυήσεων ανέρχεται σε 12 δισεκατ. EUR περίπου, το οποίο αντιστοιχεί περίπου στο 1 % ολόκληρου του ισολογισμού του ομίλου. Οι εγγυήσεις χορηγήθηκαν σε χρονικό διάστημα κατά το οποίο σημειωνόταν επιδείνωση στις συνθήκες της αγοράς και οι τράπεζες δυσκολεύονταν να συγκεντρώσουν κεφάλαια. Ως εκ τούτου, οι εν λόγω εγγυήσεις δεν θα χορηγούνταν από έναν ιδιώτη επενδυτή και συνιστούν πρόσθετη ενίσχυση, πιθανώς ύψους μέχρι το ονομαστικό ποσό (32). (105) Περαιτέρω, οι Κάτω Χώρες υποστηρίζουν ότι η ING θα […] πρόσθετες εγγυήσεις ύψους […] δισεκατ. EUR από τις Κάτω Χώρες για την αποκοπή της οντότητας λιανικών τραπεζικών υπηρεσιών WUH/Interadvies, οι οποίες δεν έχουν χορηγηθεί ακόμη, ούτε και έχει εξακριβωθεί η αναγκαιότητά τους. Οι Κάτω Χώρες θεωρούν τις εν λόγω εγγυήσεις πρόσθετη ενίσχυση αναδιάρθρωσης για τον δικαιούχο, η οποία θα κοινοποιηθεί σε μεταγενέστερο στάδιο. Η Επιτροπή καταρχήν δεν αντιτίθεται στην εν λόγω ενίσχυση, εφόσον περιορίζεται στο ελάχιστο απαραίτητο ποσό για την αναδιάρθρωση της ING (33) και εφόσον παρέχεται επαρκής αμοιβή. (106) Συνεπώς, η ING θα λάβει συνολικά ενίσχυση αναδιάρθρωσης ύψους [12-22] δισεκατ. EUR κατ’ ανώτατο όριο σε εγγυήσεις ρευστότητας και 17 δισεκατ. EUR περίπου άλλων ενισχύσεων, οι οποίες ανέρχονται περίπου στο 5 % των ΠΣΣΚ της τράπεζας. 5.2. Συμβατότητα 5.2.1. Εφαρμογή του άρθρου 87 παράγραφος 3 στοιχείο β) της συνθήκης (107) Το άρθρο 87 παράγραφος 3 στοιχείο β) της συνθήκης παρέχει την εξουσία στην Επιτροπή να αποφασίσει ότι μια ενίσχυση είναι συμβατή με την κοινή αγορά, εφόσον προορίζεται για την «άρση σοβαρής διαταραχής της οικονομίας κράτους μέλους». Η Επιτροπή αναγνώρισε στην πρόσφατη έγκριση της παράτασης του ολλανδικού προγράμματος εγγύησης (34) ότι, γενικά, η απειλή σοβαρής διαταραχής στην ολλανδική οικονομία συνεχίζεται και ότι μέτρα για τη στήριξη τραπεζών είναι κατάλληλα για την αντιμετώπιση της εν λόγω απειλής. (108) Δεδομένης της σημασίας των δανειοδοτικών δραστηριοτήτων της για συγκεκριμένες περιφερειακές αγοράς, της διασυνοριακής της παρουσίας και της ολοκλήρωσης και συνεργασίας της με άλλες τράπεζες, η Επιτροπή δέχεται ότι η ING είναι μία τράπεζα συστημικής σημασίας. […]. Συνάγεται, επομένως, το συμπέρασμα ότι μια σχετική αποτυχία θα μπορούσε να έχει σοβαρές συνέπειες για τον ολλανδικό χρηματοπιστωτικό τομέα και την πραγματική οικονομία. Η ενίσχυση πρέπει επομένως να αξιολογηθεί βάσει του άρθρου 87 παράγραφος 3 στοιχείο β) της Συνθήκης. 5.2.2. Συμβατότητα του μέτρου ΑΠΣ (109) Η αντιμετώπιση των μέτρων αρωγής για απομειωμένα περιουσιακά στοιχεία από τα κράτη μέλη βάσει του άρθρου 87 παράγραφος 3 στοιχείο β) της συνθήκης αξιολογείται με βάση την ανακοίνωση περί απομειωμένων περιουσιακών στοιχείων. Η ανακοίνωση περί απομειωμένων περιουσιακών στοιχείων ορίζει τις αρχές που πρέπει να ακολουθούνται από όλα τα μέτρα αρωγής για απομειωμένα περιουσιακά στοιχεία. (110) Οι αμφιβολίες οι οποίες εκφράστηκαν στην απόφαση για την κίνηση της διαδικασίας έρευνας ότι το μέτρο ΑΠΣ δεν πληροί τους όρους για τη συμβατότητα αρωγής για απομειωμένα περιουσιακά στοιχεία, όπως ορίζεται στην ανακοίνωση περί απομειωμένων περιουσιακών στοιχείων, έχουν παραμερισθεί. (111) Οι ολλανδικές αρχές δεσμεύθηκαν να τροποποιήσουν το μέτρο μέσω αύξησης της προμήθειας εγγύησης την οποία καταβάλλει η ING στις Κάτω Χώρες κατά 82,6 (35) μβ ετησίως, διά της οποίας η προκύπτουσα τιμή μεταβίβασης του μέτρου, καθώς και η διάρθρωση προμήθειας έχουν αλλάξει. Επιπλέον, η προμήθεια χρηματοδότησης έχει μειωθεί κατά 50 μβ ετησίως. (112) Καταρχάς, η Επιτροπή […] από την αύξηση των 82,6 μβ ετησίως της προμήθειας εγγύησης, οι 52 μβ ετησίως προορίζονται για τη μείωση της τιμής μεταβίβασης για τα περιουσιακά στοιχεία του χαρτοφυλακίου από το 90 % της ονομαστικής αξίας στο 87 % της ονομαστικής αξίας. Η τροποποιηθείσα τιμή μεταβίβασης ευθυγραμμίζει την τιμή μεταβίβασης με τις εκτιμήσεις ΠΟΑ για το χαρτοφυλάκιο οι οποίες προκύπτουν από τη χρήση εύλογων παραδοχών. Κατόπιν της απόφασης για την κίνηση της διαδικασίας έρευνας, οι ολλανδικές αρχές υπέβαλαν αναθεωρημένες αποτιμήσεις του χαρτοφυλακίου. Αφού η Επιτροπή εξέφρασε τις αμφιβολίες της σχετικά με τις παραδοχές για τις τιμές των κατοικιών και τα επιτόκια προεξόφλησης οι οποίες χρησιμοποιούνταν στην αρχική αποτίμηση του χαρτοφυλακίου από την Dynamic Credit Partners, οι ολλανδικές αρχές παρείχαν στην Επιτροπή αποτελέσματα αποτιμήσεων, χρησιμοποιώντας την ίδια μεθοδολογία αποτίμησης, αλλά βάσει πιο συντηρητικών παραδοχών σχετικά με τις τιμές των κατοικιών και τα επιτόκια προεξόφλησης. Η Επιτροπή προσάρμοσε το αποτέλεσμα με βάση πρόσθετους παράγοντες κατόπιν διαβουλεύσεως με τους εξωτερικούς εμπειρογνώμονές της. Βάσει της ανωτέρω ανάλυσης, συμπεραίνεται ότι μία ΠΟΑ η οποία εκτιμάται ότι ανέρχεται στο 87 % είναι αποδεκτή σύμφωνα με τις απαιτήσεις της ανακοίνωσης περί απομειωμένων περιουσιακών στοιχείων σχετικά με τη μεθοδολογία αποτίμησης και τις συνετές παραδοχές, οι οποίες αναφέρονται στην απόφαση για την κίνηση της διαδικασίας έρευνας. Οι αρχικές αμφιβολίες της Επιτροπής εξαλείφθηκαν με την προσαρμογή της ΠΟΑ στο 87 %. (113) Στην απόφαση για την κίνηση της διαδικασίας έρευνας, η Επιτροπή εξέφρασε αμφιβολίες σχετικά με το επίπεδο της προμήθειας διαχείρισης, η οποία είχε οριστεί αρχικά στις 25 μβ ετησίως. Με την αύξηση κατά 15 μβ ετησίως της προμήθειας εγγύησης (πέρα από τις 52 μβ ετησίως για προσαρμογή αποτίμησης και 15,6 μβ ετησίως για προσαρμογή χρονικού διαστήματος), η προμήθεια διαχείρισης μειώθηκε στις 10 μβ ετησίως, που αποτελεί αποδεκτό επίπεδο δεδομένου του μεγέθους του υπό διαχείριση χαρτοφυλακίου. Επιπλέον, οι αμφιβολίες της Επιτροπής όσον αφορά την προμήθεια χρηματοδότησης οι οποίες εκφράστηκαν στην απόφαση για την κίνηση της διαδικασίας έρευνας έχουν ομοίως διευθετηθεί, στον βαθμό που η προμήθεια χρηματοδότησης μειώθηκε κατά 50 μβ ετησίως. Με αυτόν τον τρόπο, η προμήθεια χρηματοδότησης ευθυγραμμίζεται με το κόστος χρηματοδότησης με το οποίο επιβαρύνονται οι Κάτω Χώρες, όπως παρουσιάζεται στην Επιτροπή από τις ολλανδικές αρχές (36). Επομένως, οι αρχικές αμφιβολίες της Επιτροπής σχετικά με την προμήθεια διαχείρισης και την προμήθεια χρηματοδότησης έχουν εξαλειφθεί. (114) Όσον αφορά τον καταμερισμό του κόστους, η ανακοίνωση περί απομειωμένων περιουσιακών στοιχείων ορίζει στο τμήμα 5.2 τη γενική αρχή ότι οι τράπεζες οφείλουν να επωμίζονται στον μέγιστο βαθμό της ζημίες που συνδέονται με απομειωμένα περιουσιακά στοιχεία. Η Επιτροπή είναι της άποψης ότι το κατάλληλο επίπεδο καταμερισμού του κόστους μπορεί να επιτευχθεί μόνο εάν τα απομειωμένα περιουσιακά στοιχεία μεταβιβαστούν στο κράτος σε τιμή μεταβίβασης η οποία δεν υπερβαίνει την ΠΟΑ (37). Η Επιτροπή έχει βεβαιωθεί σχετικά με αυτό το σημείο από την αναθεωρημένη τιμή μεταβίβασης, όπως αναφέρεται ανωτέρω στην αιτιολογική σκέψη 112. (115) Στην προκείμενη περίπτωση, η προσαρμογή της τιμής μεταβίβασης επιτυγχάνεται μέσω αύξησης 52 μβ ετησίως της προμήθειας εγγύησης η οποία ισοδυναμεί από πλευράς καθαρής τρέχουσας τιμής με τη διαφορά μεταξύ του 90 % και του 87 % της ονομαστικής αξίας. Αυτό συνάδει με την απόφαση για την κίνηση της διαδικασίας έρευνας, όπου η Επιτροπή δέχθηκε τη συμφωνία ανταλλαγής ταμειακών ροών και υποστήριξε ότι θα πραγματοποιηθούν προσαρμογές στην αποτίμηση μέσω τροποποίησης της προμήθειας εγγύησης. Ως εκ τούτου, το μέτρο ΑΠΣ ικανοποιεί τους όρους που σχετίζονται με τον κατάλληλο καταμερισμό του κόστους. (116) Τέλος, το τροποποιημένο μέτρο ΑΠΣ τίθεται σε ισχύ στις 25 Οκτωβρίου 2009, ενώ οι πληρωμές έχουν πραγματοποιηθεί βάσει της διάρθρωσης της προμήθειας της αρχικής συναλλαγής, η οποία ήταν ευνοϊκότερη για την ING, από 26 Ιανουαρίου 2009 έως 25 Οκτωβρίου 2009. Προκειμένου να αντισταθμιστούν οι πληρωμές από μέρους της ING τις οποίες δεν έχει λάβει το κράτος κατά τη διάρκεια της εν λόγω περιόδου, η προμήθεια εγγύησης έχει αυξηθεί κατά επιπλέον 15,6 μβ ετησίως. Η εν λόγω τροποποίηση είναι απαραίτητη, προκειμένου το μέτρο να θεωρηθεί συμβατό με την ανακοίνωση περί απομειωμένων περιουσιακών στοιχείων από τις 26 Ιανουαρίου 2009. Ωστόσο, η αύξηση δεν υψώνει την αποτίμηση του χαρτοφυλακίου ούτε τον καταμερισμό κόστους, επειδή απλώς διασφαλίζει την εφαρμογή της ανακοίνωσης περί απομειωμένων περιουσιακών στοιχείων από την ημερομηνία έναρξης ισχύος του μέτρου ΑΠΣ, ήτοι αναδρομικά. 5.2.3. Συμβατότητα της ενίσχυσης αναδιάρθρωσης (117) Η Επιτροπή πρέπει να αξιολογήσει τη συνέχιση όλων των προηγούμενων μέτρων επείγουσας ενίσχυσης ως ενίσχυση αναδιάρθρωσης. Η συμβατότητα της ενίσχυσης αναδιάρθρωσης αξιολογείται βάσει του σχεδίου αναδιάρθρωσης στο πλαίσιο της ανακοίνωσης της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (38) («ανακοίνωση περί αναδιάρθρωσης»). Ακόμη και σε περίπτωση που προηγούμενες αποφάσεις έχουν κάνει μνεία στις κατευθυντήριες γραμμές για τις κρατικές ενισχύσεις στη διάσωση και την αναδιάρθρωση προβληματικών επιχειρήσεων (39), η Επιτροπή διευκρινίζει στο σημείο 49 της ανακοίνωσης περί αναδιάρθρωσης ότι όλες οι ενισχύσεις οι οποίες έχουν κοινοποιηθεί στην Επιτροπή πριν από τις 31 Δεκεμβρίου 2009 θα αξιολογηθούν ως ενίσχυση αναδιάρθρωσης προς τράπεζες σύμφωνα με την ανακοίνωση περί αναδιάρθρωσης αντί των κατευθυντήριων γραμμών για τις κρατικές ενισχύσεις στη διάσωση και την αναδιάρθρωση προβληματικών επιχειρήσεων. (118) Η ανακοίνωση περί αναδιάρθρωσης δεν καθορίζει τους όρους υπό τους οποίους μια τράπεζα ενδεχομένως να πρέπει να υποβάλει σχέδιο αναδιάρθρωσης, αλλά στηρίζεται σε προηγούμενες ανακοινώσεις. (119) Η Επιτροπή θεωρεί ότι η ING πρέπει να προχωρήσει σε ριζική αναδιάρθρωση, ιδίως καθώς ο δικαιούχος έχει ήδη λάβει κρατική ενίσχυση η οποία συμβάλλει στην κάλυψη ή την αποφυγή ζημιών και η οποία συνολικά υπερβαίνει το 2 % των συνολικών ΠΣΣΚ της τράπεζας. Αυτή η θέση είναι σύμφωνη με το σημείο 4 της ανακοίνωσης περί αναδιάρθρωσης και το σημείο 55 της ανακοίνωσης περί απομειωμένων περιουσιακών στοιχείων, καθώς και με τις προηγούμενες δεσμεύσεις της ING (40). (120) Κατά την αξιολόγηση ενός σχεδίου αναδιάρθρωσης, η Επιτροπή βεβαιώνεται ότι η τράπεζα είναι ικανή για αποκατάσταση της μακροπρόθεσμης βιωσιμότητας χωρίς κρατική ενίσχυση (τμήμα 2 της ανακοίνωσης περί αναδιάρθρωσης). (121) Η ανακοίνωση περί αναδιάρθρωσης υπενθυμίζει σε αυτό το πλαίσιο ότι οι κυβερνήσεις έχουν προβεί σε ανακεφαλαιοποιήσεις τραπεζών με όρους οι οποίοι έχουν επιλεγεί πρωτίστως για λόγους χρηματοπιστωτικής σταθερότητας και όχι για λόγους αποκατάστασης της βιωσιμότητας. Επομένως, η μακροπρόθεσμη βιωσιμότητα απαιτεί οποιαδήποτε κρατική ενίσχυση να εξοφληθεί με την πάροδο του χρόνου, όπως αναμένεται κατά τον χρόνο χορήγησης της ενίσχυσης, ή να λάβει αμοιβή σύμφωνα με τους συνήθεις όρους της αγοράς, εξασφαλίζοντας έτσι τη λήξη οποιασδήποτε μορφής πρόσθετης κρατικής ενίσχυσης. Το σχέδιο αναδιάρθρωσης περιγράφει μια πειστική στρατηγική για την εξόφληση του κεφαλαίου που παρείχαν οι Κάτω Χώρες, η οποία θα ξεκινήσει ήδη πριν από την έκδοση της παρούσας απόφασης. (122) Η ανακοίνωση περί αναδιάρθρωσης εξηγεί ότι η μακροπρόθεσμη βιωσιμότητα επιτυγχάνεται όταν μια τράπεζα είναι σε θέση να καλύψει όλες τις δαπάνες της, περιλαμβανομένων των αποσβέσεων και των χρηματοοικονομικών χρεώσεων, και να παρέχει κατάλληλη απόδοση μετοχικού κεφαλαίου, λαμβάνοντας υπόψη το προφίλ κινδύνου της τράπεζας. Όπως αναφέρεται στην αιτιολογική σκέψη 65, το σχέδιο αναδιάρθρωσης αποδεικνύει τον τρόπο με τον οποίο η ING θα παρουσιάσει επαρκή κερδοφορία για την κάλυψη όλων των δαπανών της, περιλαμβανομένων των αποσβέσεων και των χρηματοοικονομικών χρεώσεων, και για να παράσχει κατάλληλη απόδοση μετοχικού κεφαλαίου, λαμβάνοντας υπόψη το προφίλ κινδύνου της τράπεζας. (123) Το σχέδιο αναδιάρθρωσης αποδεικνύει ότι η ING είναι επίσης σε θέση να συμμορφωθεί με τις σχετικές κανονιστικές απαιτήσεις ακόμη και σε σενάρια ακραίων καταστάσεων με παρατεταμένη παγκόσμια ύφεση, όπως απαιτείται από το σημείο 13 της ανακοίνωσης περί αναδιάρθρωσης. Τα στοιχεία που υπέβαλαν οι ολλανδικές αρχές αναφέρουν ότι η ING θα είναι βιώσιμη ακόμη και σε σενάρια ακραίων καταστάσεων με συντηρητικές παραδοχές που εξέτασε η Επιτροπή. Η Επιτροπή σημειώνει ότι όσον αφορά τα επίπεδα ΖΑΥ για το ολλανδικό χαρτοφυλάκιο ενυπόθηκων δανείων προς ιδιώτες, τα μοντέλα που χρησιμοποιεί η ING έχουν εγκριθεί από την DNB, την ολλανδική εποπτική αρχή. Όσον αφορά την ποιότητα του ολλανδικού χαρτοφυλακίου ενυπόθηκων δανείων της ING, εφαρμόστηκαν πρόσθετες παραδοχές σοβαρών ακραίων καταστάσεων για την ολλανδική αγορά ενυπόθηκων δανείων. Ακόμη και υπό τις πρόσθετες παραδοχές ακραίων σεναρίων, η ING θα εξακολουθούσε να εκπληρώνει τις κεφαλαιακές της απαιτήσεις σύμφωνα με τα στοιχεία που προσκόμισαν οι ολλανδικές αρχές. (124) Οι προγραμματισμένες εκποιήσεις θα αποφέρουν πλεονάζον κεφάλαιο με την πάροδο του χρόνου, το οποίο αναμένεται να ενισχύσει περαιτέρω την κεφαλαιακή βάση της ING. (125) Δεύτερον, σύμφωνα με το σημείο 10 της ανακοίνωσης περί αναδιάρθρωσης, το σχέδιο προσδιορίζει τα αίτια των δυσκολιών για την τράπεζα, καθώς και τις αδυναμίες της, και αναφέρει τον τρόπο με τον οποίο τα προτεινόμενα μέτρα αναδιάρθρωσης θα διορθώσουν τα προβλήματα του παρελθόντος. Για τον σκοπό αυτό, το σχέδιο αναδιάρθρωσης δηλώνει ότι ο δικαιούχος θα βελτιώσει την κεφαλαιακή διάρθρωσή του, εξαλείφοντας τη διπλή μόχλευση και αυξάνοντας τον συντελεστή πρωτογενούς κεφαλαίου. Επομένως, η ING θα είναι σε καλύτερη θέση για την αντιμετώπιση πιθανών δυσμενών οικονομικών εξελίξεων στο μέλλον και για την απορρόφηση απροσδόκητων ζημιών, ακόμη και μετά την εξόφληση του κεφαλαίου που έλαβε από τις Κάτω Χώρες. (126) Το χαρτοφυλάκιο κατηγορίας Alt-A έχει προσδιοριστεί ως ο βασικός λόγος για την επανειλημμένη ανάγκη για κρατική στήριξη. Οι ανησυχίες στην αγορά σχετικά με πιθανές υποτιμήσεις επί του χαρτοφυλακίου κατηγορίας Alt-A αποτέλεσαν έναν από τους παράγοντες ενεργοποίησης του μέτρου ανακεφαλαιοποίησης πριν την κάλυψη του από το μέτρο ΑΠΣ. Οι εν λόγω ανησυχίες στην αγορά παραμερίστηκαν με το μέτρο ΑΠΣ. […]. Εν προκειμένω, η προβλεπόμενη εκποίηση της ING Direct US, όπως υποστηρίχθηκε στο σχέδιο αναδιάρθρωσης, παραμέρισε μια βασική πηγή δυσκολιών οι οποίες οδήγησαν στην κρατική παρέμβαση. (127) Η ING θα μειώσει περαιτέρω το άνοιγμά της σε κατηγορίες περιουσιακών στοιχείων υψηλότερου κινδύνου και δεν θα επιδιώξει να διευρύνει το άνοιγμά της στον τομέα των ακινήτων. Η ING επίσης θα πωλήσει ή θα μειώσει το άνοιγμά της σε άλλες επισφαλείς επιχειρηματικές δραστηριότητες και περιουσιακά στοιχεία. (128) Περαιτέρω, η ING έχει προβεί στην έναρξη ενός ευρύτερου προγράμματος για ελαχιστοποίηση των κινδύνων (δηλαδή, πολιτική περιορισμού των κινδύνων) και περικοπή δαπανών, το οποίο αντιμετωπίζει επίσης την πολυπλοκότητα του ομίλου, δημιουργώντας σε πρώτη φάση τραπεζικό και ασφαλιστικό τμήμα και εκποιώντας, σε μεταγενέστερο στάδιο, ολόκληρο το ασφαλιστικό μέρος των επιχειρηματικών της δραστηριοτήτων. Το σχέδιο δείχνει ότι η ING Direct συγκεκριμένα θα υιοθετήσει [συνετή] επιχειρηματική στρατηγική και θα απέχει από τον […] καθορισμό τιμών, πράγμα που υπογραμμίζεται από την απαγόρευση ηγετικής θέσης στον καθορισμό τιμών, όπως περιγράφεται στις αιτιολογικές σκέψεις 53 και 84. (129) Επίσης, το σχέδιο καταδεικνύει ότι η ING προσαρμόζεται στα διδάγματα από την κρίση σύμφωνα με το σημείο 11 της ανακοίνωσης περί αναδιάρθρωσης. Για παράδειγμα, το σχέδιο εξηγεί ότι η ING σκοπεύει να τροποποιήσει την πολιτική αποδοχών της για να προσανατολίσει την τράπεζα σε πιο μακροπρόθεσμα επιτεύγματα και, επομένως, να αποφεύγει την επιβράβευση της αποτυχίας. […]. (130) Ως εκ τούτου, συμπεραίνεται ότι το σχέδιο αναδιάρθρωσης είναι ικανό να αποκαταστήσει τη μακροπρόθεσμη βιωσιμότητά της. (131) Εξάλλου, το σχέδιο αναδιάρθρωσης προβλέπει κατάλληλη ιδία συνεισφορά προς τα έξοδα αναδιάρθρωσης (τμήμα 3 της ανακοίνωσης περί αναδιάρθρωσης). Το σχέδιο αναδιάρθρωσης αποδεικνύει ότι η ING παρέχει επαρκή καταμερισμό του κόστους σύμφωνα με την ανακοίνωση περί αναδιάρθρωσης, ο οποίος είναι σημαντικός για την αντιμετώπιση του ηθικού κινδύνου. (132) Πρώτον, οι Κάτω Χώρες έχουν δεσμευτεί να προσαρμόσουν τους όρους του μέτρου ΑΠΣ, γεγονός που το ευθυγραμμίζει με τις απαιτήσεις που παρατίθενται στην ανακοίνωση περί απομειωμένων περιουσιακών στοιχείων. (133) Δεύτερον, η ING θα καταβάλει επαρκή αμοιβή της εισφοράς κεφαλαίου σύμφωνα με την ανακοίνωση σχετικά με την ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (41) («ανακοίνωση περί ανακεφαλαιοποίησης»). Η εν λόγω αξιολόγηση δεν μεταβάλλεται από την τροποποίηση των όρων αποπληρωμής, καθώς οι εν λόγω όροι συνιστούν πριμοδότηση πρόωρης εξόφλησης. Η εν λόγω πριμοδότηση πρόωρης εξόφλησης συνιστά τροποποίηση της απόφασης περί ανακεφαλαιοποίησης. Είναι αποδεκτή επειδή η Επιτροπή ενθαρρύνει την πρόωρη εξόφληση. Το σκεπτικό για τα εν λόγω κίνητρα εξόφλησης είναι ότι η εξόφληση εξαλείφει τις συνεχιζόμενες επιπτώσεις των πλεονεκτημάτων κρατικών ενισχύσεων για την τράπεζα. Η αρχή αυτή έχει εφαρμοστεί σε αποφάσεις της Επιτροπής οι οποίες ελήφθησαν μετά την έκδοση της ανακοίνωσης περί ανακεφαλαιοποίησης, όπως η απόφαση στην υπόθεση SNS και Aegon (πρβλ. αιτιολογική σκέψη 33), και πρέπει να εφαρμοστεί κατ’ αναλογία στην παρούσα. Επιπλέον, δεδομένου ότι η εισφορά κεφαλαίου θα παράσχει στις Κάτω Χώρες έναν ΔΕΑ της τάξεως του 15 %, η μείωση της πριμοδότησης εξόφλησης φαίνεται και αυτή δικαιολογημένη αφ’ εαυτής, καθώς ένας τέτοιος ΔΕΑ αποτελεί επαρκή αμοιβή κατά την έννοια της ανακοίνωσης περί ανακεφαλαιοποίησης. Κατά συνέπεια, η μείωση της πριμοδότησης εξόφλησης πρέπει να θεωρείται ως συμβατή ενίσχυση αναδιάρθρωσης. (134) Τρίτον, η ING θα καταβάλει επαρκή αμοιβή για τις εγγυήσεις επί μεσοπρόθεσμων υποχρεώσεων σύμφωνα με το ολλανδικό πρόγραμμα εγγύησης, το οποίο, με τη σειρά του, είναι συμβατό με την ανακοίνωση σχετικά με την εφαρμογή των κανόνων περί κρατικών ενισχύσεων στα μέτρα που ελήφθησαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (42). (135) Οι Κάτω Χώρες έχουν δεσμευθεί επίσης για πολλές προγραμματισμένες εκποιήσεις παγκόσμιων ασφαλιστικών δραστηριοτήτων της ING, του επιχειρηματικού τομέα διαχείρισης περιουσιακών στοιχείων και των δραστηριοτήτων ιδιωτικών τραπεζικών υπηρεσιών στην Ελβετία και εκτός Ευρώπης, οι οποίες συμβάλλουν στην κάλυψη των εξόδων αναδιάρθρωσης. (136) Περαιτέρω, το σχέδιο αναδιάρθρωσης προβλέπει ότι η ING θα συγκεντρώσει κεφάλαιο ύψους 5 δισεκατ. EUR μέσω της διάθεσης μετοχών το 2009, το οποίο θα έχει ως αποτέλεσμα τη μείωση των υφιστάμενων δικαιωμάτων των μετόχων. Αυτό μπορεί να θεωρηθεί ως σημαντική ιδία συνεισφορά υφιστάμενων φορέων παροχής κεφαλαίου. (137) Επίσης, διασφαλίζεται περιορισμός των ενισχύσεων στο ελάχιστο απαραίτητο με τη δέσμευση των Κάτω Χωρών ότι ο δικαιούχος δεν θα προβεί στην εξαγορά άλλων χρηματοπιστωτικών ιδρυμάτων γενικά ούτε άλλων επιχειρήσεων, εάν αυτό επιβραδύνει την εξόφληση του κεφαλαίου που παρείχαν οι Κάτω Χώρες. Αυτό εξασφαλίζει ότι η τράπεζα θα απέχει από οποιαδήποτε εξαγορά […]. (138) Ωστόσο, στο παρελθόν η ING δεν συμμορφώθηκε με την πολιτική της Επιτροπής σχετικά με τα κεφαλαιακά μέσα κατηγορίας 1 και κατηγορίας 2, όπως ορίζεται στο σημείο 26 της ανακοίνωσης περί αναδιάρθρωσης (43). Η Επιτροπή διευκρινίζει στην εν λόγω ανακοίνωση ότι υπό συνθήκες αναδιάρθρωσης η απορρόφηση ζημιών κατά τη διακριτική ευχέρεια της δικαιούχου τράπεζας (για παράδειγμα με την ελευθέρωση αποθεματικών ή τη μείωση των ιδίων κεφαλαίων), προκειμένου να εγγυηθεί την καταβολή μερισμάτων και τοκομεριδίων επί τρεχόντων δανείων μειωμένης εξασφάλισης, δεν συμβιβάζεται καταρχήν με τον στόχο του καταμερισμού των βαρών. Αν και η Επιτροπή αναγνωρίζει ότι η ING δεν θα ασκεί πλέον το δικαίωμα αγοράς κεφαλαίων κατηγορίας 1 και κατηγορίας 2 χωρίς την επίσημη έγκριση της Επιτροπής, η άσκηση του δικαιώματος αγοράς στις 14 Οκτωβρίου 2009 παραβίασε την εν λόγω αρχή και θα πρέπει να αντισταθμιστεί με πρόσθετα μέτρα μετριασμού της στρέβλωσης του ανταγωνισμού. (139) Ομοίως, η ING δυστυχώς πραγματοποίησε κατά το 2009 πληρωμές τοκομεριδίων κατά τη διακριτική της ευχέρεια χωρίς καμία δέουσα αιτιολόγηση, παρόλο που είχε σημειώσει ζημία το 2008. Παρόλο που η Επιτροπή θεωρεί καταρχήν ότι απαιτείται επίσης απαγόρευση της πληρωμής τοκομεριδίων στην περίπτωση της ING, κρίνει ότι δεν θα πρέπει πλέον να απαιτείται σχετική απαγόρευση εν προκειμένω, υπό τον όρο ότι η ING θα εξοφλήσει 5 δισεκατ. EUR πριν από τις 31 Ιανουαρίου 2010. Αυτό περιλαμβάνει τις πληρωμές τοκομεριδίων οι οποίες πραγματοποιήθηκαν στις 8 και 15 Δεκεμβρίου 2009. Η πρόωρη εξόφληση στις Κάτω Χώρες σημαντικού μέρους της ληφθείσας κρατικής ενίσχυσης ανταποκρίνεται στις υφιστάμενες ανησυχίες της Επιτροπής ότι οι εν λόγω πληρωμές τοκομεριδίων εμποδίζουν την ING να πετύχει μακροπρόθεσμη βιωσιμότητα χωρίς κρατική ενίσχυση. Εάν μία τράπεζα είναι σε θέση να συγκεντρώσει ένα τέτοιο σημαντικό ποσό κεφαλαίου από την αγορά και έχει σαφή στρατηγική μεσοπρόθεσμα, δεν θα πρέπει να τελεί πλέον υπό περιορισμό ως προς τη χρήση του κεφαλαίου της, εάν και όταν αυτό δεν συνιστά απειλή για την υλοποίηση του σχεδίου αναδιάρθρωσής της. Αυτό έχει καταδειχθεί στο σχέδιο αναδιάρθρωσης. (140) Το σχέδιο αναδιάρθρωσης επίσης συνεπάγεται επαρκή μέτρα διάρθρωσης και συμπεριφοράς για την αντιμετώπιση στρεβλώσεων του ανταγωνισμού. Η ανακοίνωση περί αναδιάρθρωσης εξηγεί ότι στρεβλώσεις του ανταγωνισμού μπορούν να δημιουργηθούν όταν ορισμένες τράπεζες ανταγωνίζονται μεταξύ τους με βάση την αξία των προϊόντων και των υπηρεσιών τους, ενώ άλλες συσσωρεύουν υπερβολικούς κινδύνους ή/και στηρίζονται σε μη βιώσιμα επιχειρηματικά μοντέλα. Οι κρατικές ενισχύσεις παρατείνουν τέτοιες στρεβλώσεις του ανταγωνισμού με την τεχνητή στήριξη της παρουσίας των δικαιούχων στην αγορά. Με αυτόν τον τρόπο ενδέχεται να προκαλούν ηθικό κίνδυνο εντός του τραπεζικού συστήματος, εξασθενίζοντας συγχρόνως τα κίνητρα των επιχειρήσεων που δεν λαμβάνουν ενισχύσεις να καταβάλλουν προσπάθεια σε επίπεδο ανταγωνισμού, επενδύσεων και καινοτομίας. Οι κρατικές ενισχύσεις μπορεί επίσης να υπονομεύουν την ενιαία αγορά με τη δημιουργία φραγμών εισόδου και την υπονόμευση των κινήτρων για την ανάπτυξη διασυνοριακών δραστηριοτήτων. (141) Στο σημείο 31 της ανακοίνωσης περί αναδιάρθρωσης σημειώνεται ότι κατά την αξιολόγηση του ποσού της ενίσχυσης και των στρεβλώσεων που προκύπτουν, η Επιτροπή πρέπει να λαμβάνει υπόψη τόσο το απόλυτο όσο και το σχετικό ποσό σε σχέση με την κρατική ενίσχυση που λαμβάνεται. Εν προκειμένω, η ING έχει λάβει σημαντικό ποσό ενίσχυσης, το οποίο αντιστοιχεί στο 5 % των ΠΣΣΚ, εάν εκφραστεί σε ΠΣΣΚ της ING Bank. Αυτό το επίπεδο είναι σαφώς υψηλότερο από το «επίπεδο ενεργοποίησης», το οποίο είναι 2 % των ΠΣΣΚ (44). Επιπλέον, η ING έχει λάβει σημαντικό ποσό εγγυήσεων, το οποίο, ωστόσο, δεν είναι αναγκαίο να συνεπάγεται μέτρα για τον μετριασμό των στρεβλώσεων του ανταγωνισμού σύμφωνα με το σημείο 31 της ανακοίνωσης περί αναδιάρθρωσης, επειδή η ING δεν είχε πρόβλημα χρηματοδότησης (το οποίο συνήθως οι εγγυήσεις βοηθούν να ξεπεραστεί), αλλά οι Κάτω Χώρες την ενθάρρυναν να λάβει τις εγγυήσεις, προκειμένου να δανειοδοτήσει την πραγματική οικονομία. Επιπλέον, δεν φαίνεται να υπάρχει κανείς λόγος για τον οποίο, σε αυτό το στάδιο, θα πρέπει να απαιτηθούν μέτρα μετριασμού των στρεβλώσεων του ανταγωνισμού σε σχέση με τις πρόσθετες εγγυήσεις οι οποίες προβλέπονται στο σχέδιο αναδιάρθρωσης για την αποκοπή της WUH/Interadvies. Το εν λόγω μέτρο αποτελεί, αυτό καθ’ εαυτό, μέτρο το οποίο προορίζεται να συμβάλει στην αντιμετώπιση της στρέβλωσης της αγοράς, καθώς προβλέπεται μόνο για να καταστεί δυνατή η αποκοπή της WUH/Interadvies. (142) Επομένως, συμπεραίνεται ότι το ποσό της ενίσχυσης προς τον δικαιούχο είναι μεγάλο. Συνεπώς, απαιτούνται σημαντικά μέτρα για τη διόρθωση των στρεβλώσεων του ανταγωνισμού. Τα μέτρα μετριασμού θα πρέπει να αυξηθούν σύμφωνα με το σημείο 31 της ανακοίνωσης περί αναδιάρθρωσης, εξαιτίας του ασήμαντου καταμερισμού του κόστους που απορρέει από τη μη συμμόρφωση με την πολιτική της Επιτροπής σχετικά με κεφάλαια κατηγορίας 1 και κατηγορίας 2, όπως αναφέρεται στο σημείο 26 της ανακοίνωσης περί αναδιάρθρωσης και όπως εξηγείται λεπτομερέστερα στην αιτιολογική σκέψη 138 και επόμ. της παρούσας απόφασης (45). (143) Η Επιτροπή θεωρεί ότι η ING έχει λάβει τα απαραίτητα μέτρα για την αντιμετώπιση των πολύ μεγάλων στρεβλώσεων του ανταγωνισμού, επειδή το σχέδιο αναδιάρθρωσης προβλέπει σειρά εκποιήσεων με τις οποίες θα μειωθεί η παρουσία του δικαιούχου στην αγορά. Εν προκειμένω, ο δικαιούχος θα μειώσει τον ισολογισμό του κατά 45 % πριν από τα τέλη του 2013 σε σύγκριση με τον ισολογισμό στις 30 Σεπτεμβρίου 2008. Τα εν λόγω μέτρα οφείλονται σε πολύ μικρό βαθμό στην απομόχλευση και συνεπάγονται κυρίως την εκποίηση ολόκληρου του επιχειρηματικού κλάδου ασφαλίσεων και διαχείρισης περιουσιακών στοιχείων της ING, καθώς και των λιανικών τραπεζικών υπηρεσιών στις Κάτω Χώρες, των ιδιωτικών τραπεζικών υπηρεσιών στην Ελβετία και των τραπεζικών δραστηριοτήτων σε άλλες χώρες εκτός Ευρώπης. Η κλίμακα των προτεινόμενων εκποιήσεων είναι κατάλληλη για τον μετριασμό των στρεβλώσεων του ανταγωνισμού, λαμβανομένων υπόψη επίσης των επιβαρυντικών περιστάσεων που αναφέρονται στις αιτιολογικές σκέψεις 138 και 139. (144) Πρόσθετα, το σχέδιο αναδιάρθρωσης προάγει επίσης τον αποτελεσματικό ανταγωνισμό και εμποδίζει τη συγκέντρωση ισχύος στην αγορά και τη δημιουργία αντικινήτρων για διασυνοριακές δραστηριότητες, δυνάμει της αιτιολογικής σκέψης 32 της ανακοίνωσης περί αναδιάρθρωσης, με την αποκοπή μιας οντότητας από τις επιχειρηματικές δραστηριότητες της ING στην ολλανδική λιανική αγορά. Η Επιτροπή έχει εντοπίσει τέτοιες συνθήκες αγοράς ιδίως στις Κάτω Χώρες, όπου η αγορά λιανικών τραπεζικών υπηρεσιών παρουσιάζει υψηλό βαθμό συγκέντρωσης και η ING είναι ένας από τους ηγετικούς παράγοντες, με δυνατότητα διατήρησης του μεγάλου μεριδίου αγοράς που κατέχει με τη βοήθεια κρατικών ενισχύσεων. Η επιχείρηση WUH/Interadvies είναι κατάλληλη, επειδή μπορεί να αποτελέσει μελλοντικά βιώσιμη επιχείρηση, η οποία μπορεί να ασκήσει ανταγωνισμό στον λιανικό τραπεζικό κλάδο των Κάτω Χωρών. (145) Σύμφωνα με τις Κάτω Χώρες, η αποκοπή θα πρέπει να μπορεί να αυξήσει τον ανταγωνισμό στην εν λόγω χαρακτηριζόμενη από υψηλό βαθμό συγκέντρωσης αγορά, δεδομένου ότι της αντιστοιχεί ένα σημαντικό μερίδιο αγοράς στον κλάδο ενυπόθηκων και καταναλωτικών δανείων, καθώς και σε ορισμένες δραστηριότητες καταθέσεων ταμιευτηρίου. Επιπλέον, η οντότητα θα είναι μία πλήρως αναπτυγμένη τραπεζική επιχείρηση με πλήρως εξοπλισμένες υπηρεσίες υποστήριξης (back office) και πλήρως αναπτυγμένη διαδικτυακή διεπαφή με σύστημα πληρωμών, ενώ θα χρηματοδοτείται από την ING. Το γεγονός ότι δεν διαθέτει δίκτυο υποκαταστημάτων, το οποίο συνήθως αποτελεί απαραίτητο εφόδιο για μια τραπεζική επιχείρηση στα περισσότερα κράτη μέλη, αντισταθμίζεται τουλάχιστον εν μέρει από την παροχή τραπεζικών υπηρεσιών μέσω του Διαδικτύου, οι οποίες αποτελούν επίσης σημαντικό δίαυλο διανομής για τραπεζικά προϊόντα στις Κάτω Χώρες. Οι καταθέσεις στη WUH/Interadvies μπορούν να πραγματοποιηθούν μέσω της διαδικτυακής πλατφόρμας που έλαβε. Επίσης, δεδομένης της τεχνογνωσίας και του ανθρώπινου δυναμικού που έχει παρασχεθεί στη νέα οντότητα, θα είναι σε θέση να αναπτύξει περαιτέρω τις επιχειρηματικές δραστηριότητές της και πιθανώς να προβεί στη δημιουργία υποκαταστημάτων. (146) Περαιτέρω, η Επιτροπή λαμβάνει υπόψη της το επιχείρημα των ολλανδικών αρχών που αναφέρεται στην αιτιολογική σκέψη 56 όσον αφορά τη σχετικά μικρότερη σημασία των προϊόντων τρεχούμενων λογαριασμών στις Κάτω Χώρες για διασταυρούμενες πωλήσεις άλλων προϊόντων λιανικών τραπεζικών υπηρεσιών. Εν προκειμένω, και ελλείψει αντίθετων ενδείξεων, η Επιτροπή δέχεται ότι στις Κάτω Χώρες τα προϊόντα τρεχούμενων λογαριασμών μπορεί να έχουν σχετικά μικρότερη σημασία για διασταυρούμενες πωλήσεις πλην των προϊόντων λιανικών τραπεζικών υπηρεσιών. (147) Τέλος, η Επιτροπή σημειώνει ότι η ING ανέλαβε μια σειρά δεσμεύσεων για τη διασφάλιση της βιωσιμότητας της επιχείρησης, όπως ο διορισμός ενός διευθυντή που είναι υπεύθυνος για τη διατήρηση της αυτονομίας και ενός εντολοδόχου παρακολούθησης. Αμφότεροι θα πρέπει να διασφαλίσουν ότι τα δικαιώματα και άλλα ενσώματα και ασώματα στοιχεία ενεργητικού της (προς αποκοπή) επιχείρησης προστατεύονται, προασπίζονται και διαφυλάσσονται έναντι της ING. Επίσης, ο ισχύων μηχανισμός διαιτησίας, ο οποίος απαιτεί από τη νέα οντότητα να λάβει όλες τις απαραίτητες συμπεριλήψεις για να διασφαλίσει τη βιωσιμότητά της, θα εξασφαλίσει τη συμμόρφωση της ING με τις δεσμεύσεις της βάσει της παρούσας απόφασης. Εξάλλου, η ING δεν θα επιδιώξει να αποκτήσει πελάτες της αποκοπείσας οντότητας όσον αφορά τα μεταβιβαζόμενα στην WUH/Interadvies προϊόντα, ακόμη και σε περίπτωση που η ING εξακολουθεί να έχει υφιστάμενες πελατειακές σχέσεις. Επιπλέον, η ING θα παράσχει χρηματοδότηση στην WUH/Interadvies για […] μετά την πραγματοποίηση της επένδυσης, παρόλο που το ποσό της χρηματοδότησης θα μειωθεί σταδιακά κατά τη διάρκεια αυτής της περιόδου. Επιπροσθέτως, η Επιτροπή θα […] διασφαλίσει την πώληση της επιχείρησης με τη βοήθεια ενός εντολοδόχου εκποίησης […]. Όλα αυτά τα στοιχεία διασφαλίζουν ότι η οντότητα θα είναι βιώσιμη και ως εκ τούτου θα αυξήσει τον ανταγωνισμό στην ολλανδική αγορά λιανικών τραπεζικών υπηρεσιών. Επομένως, η Επιτροπή δέχεται ότι η εκποίηση της WUH/Interadvies μπορεί να δώσει τη δυνατότητα σε έναν νέο ανταγωνιστή να αναπτύξει επιχειρηματικές δραστηριότητες στην αγορά λιανικών τραπεζικών υπηρεσιών στις Κάτω Χώρες και μπορεί να φέρει νέα ανταγωνιστική δύναμη στην εν λόγω αγορά. (148) Επιπλέον, οι Κάτω Χώρες έχουν δεσμευθεί επίσης για μια απαγόρευση σχετικά με εξαγορές, που θα εμποδίζει την ING να αποκτήσει ελκυστικές επιχειρηματικές δραστηριότητες οι οποίες θα εισέλθουν ενδεχομένως στην αγορά λόγω της γενικής αναδιάρθρωσης χρηματοπιστωτικών εταιρειών και του κλάδου στο σύνολό του (46). Αυτό εμποδίζει τη μη οργανική ανάπτυξη της ING και επιτρέπει σε άλλες εταιρείες οι οποίες δεν έχουν λάβει κρατική ενίσχυση να αγοράσουν σχετικές επιχειρηματικές δραστηριότητες. (149) Περαιτέρω, η Επιτροπή θεωρεί τη δέσμευση για απαγόρευση ηγετικής θέσης στον καθορισμό των τιμών σύμφωνη με τις απαιτήσεις της ανακοίνωσης περί αναδιάρθρωσης, προκειμένου να διασφαλιστεί ότι οι κρατικές ενισχύσεις δεν μπορούν να χρησιμοποιούνται για την προσφορά όρων τους οποίους δεν θα ήταν σε θέση να προσφέρουν οι ανταγωνιστές που δεν λαμβάνουν κρατική ενίσχυση (αιτιολογική σκέψη 44). Σύμφωνα με το σημείο 32 της ανακοίνωσης περί αναδιάρθρωσης, ενδεχομένως να μην απαιτείται δέσμευση σχετικά με την ηγετική θέση στον καθορισμό τιμών σε αγορές όπου παρέχονται σημαντικές διαρθρωτικές δεσμεύσεις. Ανάλογα με τις ιδιαιτερότητες κάθε μεμονωμένης περίπτωσης, η απαγόρευση μπορεί να προσλάβει διαφορετικές μορφές με στόχο την πλέον κατάλληλη ισορροπία μεταξύ της μεμονωμένης αντιμετώπισης στρεβλώσεων των ενισχύσεων και των ανταγωνιστικών συνθηκών αγοράς (47). (150) Οι Κάτω Χώρες επέλεξαν να επιβληθεί γενική απαγόρευση ηγετικής θέσης στον καθορισμό των τιμών για την ING, διά της οποίας η ING δεν θα προσφέρει ευνοϊκότερες τιμές από τους τρεις ανταγωνιστές της με τις καλύτερες τιμές. Η εν λόγω δέσμευση είναι κατάλληλη, καθώς στοχεύει όλες τις αγορές όπου η τράπεζα έχει εδραιωμένη θέση με μερίδιο αγοράς της τάξεως του 5 % τουλάχιστον (48). Επιπλέον, η ING και οι ολλανδικές αρχές δεσμεύθηκαν για μια απαγόρευση ηγετικής θέσης στον καθορισμό των τιμών ανεξαρτήτως του μεριδίου αγοράς της ING Direct Europe. Αυτό δικαιολογείται λόγω των στοιχείων που έλαβε η Επιτροπή τα οποία υποδηλώνουν επιθετική εμπορική συμπεριφορά. Το αποτέλεσμα της απαγόρευσης θα πρέπει να είναι ότι, […], η ING θα ανταγωνίζεται κυρίως βάσει της ποιότητας των προϊόντων και υπηρεσιών της. Αυτό θα πρέπει να μετριάσει της ανησυχίες οι οποίες διατυπώνονται στα στοιχεία που έλαβε η Επιτροπή, όπως αναφέρεται εν προκειμένω παραπάνω στην αιτιολογική σκέψη 6. (151) Τέλος, οι Κάτω Χώρες δεσμεύονται ότι η ING θα απέχει από τεχνικές μαζικής εμπορίας που χρησιμοποιούν το μέτρο ανακεφαλαιοποίησης ως ανταγωνιστικό πλεονέκτημα. (152) Ωστόσο, σύμφωνα με την ανακοίνωση περί ανακεφαλαιοποίησης, δεν υπάρχει πλέον λόγος για απαίτηση προσωρινού περιορισμού σχετικά με τον ισολογισμό, όπως επιβάλλεται με την απόφαση N 528/08. 5.2.4. Παρακολούθηση (153) Το σχέδιο αναδιάρθρωσης που υπέβαλαν οι Κάτω Χώρες θα πρέπει να υλοποιηθεί δεόντως. Για τη διασφάλιση της δέουσας υλοποίησης, οι Κάτω Χώρες θα παρέχουν στην Επιτροπή ανά εξάμηνο έκθεση παρακολούθησης. Επιπλέον, το σχέδιο αναδιάρθρωσης και οι δεσμεύσεις που ανέλαβαν οι Κάτω Χώρες προβλέπουν διάφορους εντολοδόχους οι οποίοι θα βοηθήσουν την Επιτροπή στην παρακολούθηση της υλοποίησης του σχεδίου αναδιάρθρωσης και διαφόρων διατάξεων του σχεδίου. (154) Αποτελεί συνήθη πρακτική για την Επιτροπή να επιτρέπει σε ένα κράτος μέλος να προσαρμόζει τις δεσμεύσεις σε περίπτωση εξαιρετικών περιστάσεων (49). Επομένως, κατά περίπτωση, ανταποκρινόμενη σε κατάλληλα αιτιολογημένο αίτημα των Κάτω Χωρών, η Επιτροπή θα προβεί σε αλλαγές, όταν αυτό δικαιολογείται επί της ουσίας είτε για i) παράταση της χρονικής περιόδου των μέτρων για τα οποία έχουν δεσμευθεί οι Κάτω Χώρες στην παρούσα απόφαση είτε για ii) άρση, τροποποίηση ή αντικατάσταση μιας ή περισσότερων πτυχών οποιασδήποτε δέσμευσης που οι Κάτω Χώρες αναλαμβάνουν στην παρούσα απόφαση. 6. ΣΥΜΠΕΡΑΣΜΑ (155) Πρώτον, συνάγεται το συμπέρασμα ότι, βάσει των τροποποιήσεων που υπέβαλαν οι Κάτω Χώρες στις 20 Οκτωβρίου 2009, το μέτρο ΑΠΣ είναι σύμφωνο με την ανακοίνωση περί απομειωμένων περιουσιακών στοιχείων και, ως εκ τούτου, κηρύσσεται συμβατό με την κοινή αγορά σύμφωνα με το άρθρο 87 παράγραφος 3 στοιχείο β) της Συνθήκης. (156) Δεύτερον, συνάγεται το συμπέρασμα ότι τα μέτρα αναδιάρθρωσης καθιστούν την ING ικανή να αποκαταστήσει τη μακροπρόθεσμη βιωσιμότητά της, είναι επαρκή όσον αφορά τον καταμερισμό του κόστους και είναι κατάλληλα και αναλογικά για να αντισταθμίσουν τη στρέβλωση του ανταγωνισμού από τα εν λόγω μέτρα ενίσχυσης. Το υποβληθέν σχέδιο αναδιάρθρωσης πληροί τα κριτήρια της ανακοίνωσης περί αναδιάρθρωσης και, ως εκ τούτου, θεωρείται συμβατό με την κοινή αγορά σύμφωνα με το άρθρο 87 παράγραφος 3 στοιχείο β) της Συνθήκης. Τα μέτρα εισφοράς κεφαλαίου και οι εγγυήσεις που έχουν ήδη χορηγηθεί δύνανται, επομένως, να παραταθούν σύμφωνα με το σχέδιο αναδιάρθρωσης. Ωστόσο, οι προσωρινοί περιορισμοί σχετικά με τον ισολογισμό οι οποίοι επιβλήθηκαν με την απόφαση N 528/08 πρέπει να αρθούν. (157) Τρίτον, συνάγεται το συμπέρασμα ότι τα πρόσθετα μέτρα ενίσχυσης που παρουσιάζονται στο πλαίσιο του σχεδίου αναδιάρθρωσης, ήτοι η τροποποίηση των όρων επαναγοράς των βασικών τίτλων κατηγορίας 1 από τις Κάτω Χώρες και οι προβλεπόμενες εγγυήσεις υποχρεώσεων, επίσης κηρύσσονται συμβατά με την κοινή αγορά σύμφωνα με το άρθρο 87 παράγραφος 3 στοιχείο β) της Συνθήκης, δεδομένου του βάθους των μέτρων για την αντιμετώπιση στρεβλώσεων της αγοράς που παρουσιάζονται στο σχέδιο αναδιάρθρωσης και του γεγονότος ότι η ενίσχυση βοηθά τον δικαιούχο να ενισχύσει τη βιωσιμότητά του. Το συμπέρασμα αυτό ισχύει επίσης ως προς την ενίσχυση η οποία απορρέει από τους μεταβληθέντες όρους των ρυθμίσεων εξόφλησης του κεφαλαίου που χορηγήθηκε από τις Κάτω Χώρες. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το μέτρο απομειωμένων περιουσιακών στοιχείων που παρέχεται από τις Κάτω Χώρες για το καλούμενο χαρτοφυλάκιο κατηγορίας Alt A της ING αποτελεί κρατική ενίσχυση κατά την έννοια του άρθρου 87 παράγραφος 1 της Συνθήκης. Η ενίσχυση είναι συμβατή με την κοινή αγορά, με την επιφύλαξη των δεσμεύσεων που καθορίζονται στο παράρτημα Ι. Άρθρο 2 Η ενίσχυση αναδιάρθρωσης που παρέχουν οι Κάτω Χώρες στην ING αποτελεί κρατική ενίσχυση κατά την έννοια του άρθρου 87 παράγραφος 1 της Συνθήκης. Η ενίσχυση είναι συμβατή με την κοινή αγορά, με την επιφύλαξη των δεσμεύσεων που καθορίζονται στο παράρτημα II. Ο προσωρινός περιορισμός ως προς την αύξηση του ισολογισμού ο οποίος καθορίζεται στην απόφαση της Επιτροπής, της 12ης Νοεμβρίου 2008, σχετικά με το μέτρο ανακεφαλαιοποίησης προς την ING, αίρεται. Άρθρο 3 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 18 Νοεμβρίου 2009.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 539
5283
122
2106
4590
913
1452
4845
712
2200

EuroVoc IDs (Expanded): 539
5283
122
2106
4590
913
1452
4845
712
2200

Dataset Source: meu

Split: train